text:
Kibeho: Bababeshyeye kuroga igikoma kugira ngo babone uko babica
Zigirumugabe Theophile wigaga mu ishuri rya GS Marie Marci Kibeho mu gihe cya Jenoside yakorewe Abatutsi, akaba ari naho yarokoye, avuga ko ubwicanyi bwabereye muri iri shuri bwakozwe na bagenzi babo biganaga ndetse n’abarimu babigishaga.
Yabivuze mu buhamya yatanze kuri uyu wa 07 Gicurasi 2017, mu muhango wo kwibuka abari abanyeshuri, abarezi n’abakozi bo mu bigo bya GS Marie Merci Kibeho, GS Mere du verbe yahoze yitwa ecole des lettres, ndetse na Gs St Paul yahoze yitwa EP de Kibeho.
Muri ubu buhamya Zigirumugabe avuga ko muri iri shuri kuva mu myaka ya 1990, hahoraga imyigaragambyo yategurwaga n’abari abanyeshuri bakuru icyo gihe.
Iyi myigaragambyo ngo yabaga igamije kubiba urwango mu banyeshuri b’Abahutu, kugira ngo bange bagenzi babo bo mu bwoko bw’Abatutsi.
Imyigaragambyo ngo yakomeje kujya iba akenshi, kugeza no ku yabaye muri 1994 mu kwezi kwa Werurwe, igatuma ishuri rihagarikwa mu gihe cy’ukwezi, abanyeshuri bagasubira mu miryango yabo.
Nyuma y’ukwezi bamaze mu miryango yabo Zigirumugabe avuga ko ngo baje kugaruka mu gihe abandi bari mu biruhuko bya Pasika muri Mata 1994, kugira ngo barihe ukwezi bari bamaze batiga bazabashe kugendana n’abandi.
Muri iyo minsi ngo ni bwo Jenoside yatangiye hirya no hino mu gihugu, gusa mu ishuri rya Marie Merci Kibeho ho ngo ubwicanyi ntibwahita butangira kuko bwahageze tariki ya 07 Gicurasi 1994.
Abanyeshuri b’Abahutu babeshyeye Abatutsi ko baroze igikoma bagamije kubica
Zigirumugabe avuga ko kugira ngo babavangure n’abatarahigwaga, mu ishuri hadutse igihuha cy’uko abanyeshuri b’Abatutsi baroze igikoma, maze abari Abahutu bahungira mu ishuri bari baturanye ryitwaga “Ecole des Lettres”.
Ibi ngo kwari ukugirango babashe kubavangura maze Abatutsi bahigwaga babone uko batangira kwicwa.
Yongeraho ko nyuma gato ngo Abahutu bari bahungiye muri “Ecole des lettres” baje kuvuga ko batahunga ishuri ryabo kandi ataribo bateje ikibazo.
Ati” Bahise bafata umwanzuro wo gusubira muri Marie merci batangira kwica bagenzi babo b’Abatutsi bafatanije na bamwe mu barimu batwigishaga.”
Ibi ngo bigaragaza ko uko guhimba ikinyoma cy’uburozi mu gikoma, byari bigamije gushyira mu bikorwa gahunda y’ubwicanyi bwari bwarateguwe gukorerwa Abatutsi bigaga muri Marie Merci.
Bamwe mu bakoze ubu bwicanyi ngo barakidegembya
Mu buhamya bwa Zigirumugabe avuga abarokokeye muri iri shuri bakibabazwa no kuba hari bamwe mu bayigizemo uruhare bakidengembya.
Avuga kandi ko banababazwa no kubona hari abatarahigwaga babonye ibyabereye aho, ariko badatanga amakuru kugira ngo bimenyekane ababigizemo uruhare babibazwe.
Ati” Twe tuza hano buri mwaka tukibuka, tugatanga n’ ubuhamya, ariko benshi mu bagize uruhare muri ubu bwicanyi baraho baridengembya.
Twifuza ko habaho n’ikusanyamakuru kuko abantu benshi barahari, izo nama zakorwaga bareba, ayo makuru bayatanga”.
Umuyobozi w’Akarere ka Nyaruguru Habitegeko Francois yanenze abihaye Imana bayoboraga amwe muri aya mashuri, batagize umutima wo gukiza abayigagamo n’abayakoragamo bahigwaga.
Uyu muyobozi ariko avuga ko uwo ari we wese wagize uruhare muri jenoside agomba kubiryozwa,cyane ko ari icyaha kidasaza.
Yasabye abafite amakuru ku byabereye muri Marie Merci kuyatanga, kugira ngo abahaguye n’imiryango yabo bahabwe ubutabera.
Ati”Nta rujijo rurimo, ntawe uri hejuru y’amategeko. Ubutabera ku bana baguye hano byanze bikunze bakwiye kubuhabwa.”
Muri aya mashuri uko ari atatu ubu hamaze kumenyekana abantu basaga 200 bazize jenoside barimo abayigagamo, abayigishagamo ndetse n’abakoragamo indi mirimo, gusa ibikorwa byo gukomeza gushakisha abandi nabyo birakomeje.


c: text/html

text:
Abagize koperative y’abahinzi ba kawa ya Mayogi coffee yo mu murenge wa Muko mu karere ka Gicumbi, barashinja ubuyobozi bw’aka karere n’ubw’uyu murenge kwivanga mu mikorere ya koperative yabo.
Aba banyamuryango b’iyi koperative bavuga ko mu mwaka wa 2017 ubuyobozi bw’akarere ka Gicumbi bufatanyije n’ubw’umurenge wa Muko bwashyizeho komite irimo abatari abanyamuryango batanafitemo umugabane kandi ngo bitemewe bigatuma iyo komite ibona urwaho rwo kunyereza umutungo wa koperative ungana n’ ibihumbi magana atatu by’amafaranga y’u Rwanda(300,000Frw)
Nubwo ngo iyo komite bashinja kunyereza umutungo wa koperative yamaze amezi atatu igakurwaho ngo haracyari ikibazo cyo kuba amafaranga yanyerejwe yarabuze gikurikirana. Bakanasaba ko koperative yajya ikora mu bwisanzure ubuyobozi bwite bwa Leta butivanze mu micungire yayo.
Ubuyobozi bw’umurenge wa Muko bwemera ko hari abashyizwe muri komite ya koperative atari abanyamuryango; bukanagaragaza ko iyo komite yagiyeho itanyereje umutungo ko ahubwo wakoreshejwe mu bikorwa bya koperartive nk’uko Kayiranga Theobald, umunyamabanga nshingwabikorwa w’umurenge wa Muko abivuga.
Umuyobozi wungirije w’akarere ka Gicumbi ushinzwe iterambere ry’ubukungu Muhizi Jules Aimable uvugwaho kwivanga mu mikorere y’iyi koperative ya Mayogi Coffee we arabihakana ahubwo akagaragaza ko ibikorwa agiramo uruhare muri iyi koperative aba ari ukuyifasha kugira ngo itere imbere.
Koperative ya Mayogi Coffee igizwe n’abanyamuryango basaga ijana. Gusa ukurikije ibibazo biyivugwamo birasaba inzego zisumbuye kuyiba hafi kugira ngo bitazagira ingaruka ku buhinzi n’imitunganyirize ya kawa muri uyu murenge.

robotstxt: allowed

filter: keep


text:
Mu gihe harimo kwizihizwa umunsi w'umutegarugori kw'isi yose, hari amafoto yageze kuri shuguli.com, uwayaduhaye akaba yaradusabye gushimira uwo bagenzi be ku rubuga rwa whatsApp bitaga Directrice ubwo bari muri gahunda yo guherekeza nyakwigendera Grâce Ndaruhutse witaby'Imana mu minsi yashize.
Louise B. Munyana (niryo zina rye nyaryo) rero ngo yaritanze bya kivandimwe ku buryo ubwo bari mu muhango mu gusoza ikiriyo (Uccle) yabwiwe amagambo yo kumushimira n'abari baje ndetse n'ikipe yose (reba ifito hasi). Imana imukomeze kandi imufashe gukongeza uwo mutima mu bandi.
Dukuye ingofero.


text:
Ibi ni bimwe mu byatangajwe n’ Umuyobozi w’ Akarere Madamu KAYISIME NZARAMBA kuri uyu wa gatanu tariki 20 Nyakanga 2018 , ubwo yaganiraga nabitabiriye inama yaguye y’ Uburezi ku rwego rw’ Akarere.
Iyi nama yari yitabiriwe n’abayobozi batandukanye barimo Komite Nyobozi y’Akarere, Abanyamabanga Nshingwabikorwa b’Imirenge , Abayobozi b’ibigo by’ amashuri, abakozi bashinzwe uburezi ku Akarere n’Imirenge n’abayobozi b’inama z’ababyeyi.
Umuyobozi w’ Akarere akaba yasabye abayobozi b’ Ibigo by’ amashuri kongera ingufu mu gukurikirana inshingano zabo kuko hari ibibazo bigaragara nk’ aho abarimu batubahiriza amasaha y’ akazi , ibikoresho bidakoreshwa bigenewe abanyeshuri. Yongeye gusaba kandi ababyeyi gufasha barezi mu burere bw’ abana aho yagarutse kumyambarire n’ imyitwarire y’abanyeshuri usanga idahwitse. Aha inama ikaba yasabye ko hashyirwa finger print mu bigo by’amashuri mu rwego rwo gukumira gukererwa kw’abarimu, ndetse imyambarire idahwitse y’abanyeshuri nayo igacibwa.
Akarere ka Nyarugenge gafite amashuri 143 ari mu byiciro 4 ,Amashuri y’incuke 64, Amashuri abanza 44, Amashuri yisumbuye 27,Amashuri y’imyuga 8 (WDA).
Mu mitsindire abanyeshuri bo mu mashuri abanza mu mwaka wa 2017 batsinze ku kigero cya 90.1%, icyiciro cya mbere cy’amashuri yisumbuye batsinze ku kigero cya 89 %, naho amashuri yisumbuye batsinze 91.6%.


text:
Ibyiza bya teinture isa na shokola
Mu rwego rwo kutunganya imisatsi no guhindura uko umuntu yari asanzwe amenyerewe ashobora gushyira teinture mu misatsi , hakaba hari abakunda ubwoko butandukanye ariko tukaba tugiye kubabwira kuri teinture ya shokola.
Bitewe n’uko ukunda cyangwa se uruhu rwawe rusa, ushobora kubikurikiza uhitamo teinture washyira mu mutwe wawe gusa teinture ya shokola yo irihariye kuko ibera abantu bose.
Ikindi kiza cya teinture ya shokola ni uko imisatsi yawe iba ituje ku buryo itagaragara cyane ikaba nziza ku bantu bakunda gusa neza ariko mu buryo budasakuje.
Ushobora gushyira teinture mu misatsi idefirije ndetse n’abafite imisatsi iya naturel nabo ntibagwa nabi dore ko hari abadakunda guhinduranya imisatsi bifashishije teinture.
Gracieuse Uwadata
photo : internet
Ibitekerezo byanyu
-
-
Mwaramutse neza bavandimwe,
Mbanje kubashimira kuriyi nkuru ijyanye n’ibyiza bya teinture ya chocolat.Nagirango mbasabe muzambarize inzobere mu by’imisatsi niba hari ubwoko bw’umusatsi budashobora kujyamo teinture.
Jye ngira umusatsi woroshye kandi mucye ku mutwe, mu byukuri nkunda teinture ya chocolat ariko saloon njyamo bambwirako ndamutse nshyizemo teinture ngo wacika ugashiraho. Muzangire inama.
Murakoze.


text:
Dore ibikenewe ngo tubashe kwatsa impano Imana yadushyizemo
“Ni cyo gituma nkwibutsa gusesa impano y’Imana ikurimo ngo yake, iyo waheshejwe no kurambikwaho ibiganza byanjye.”(2Timoteyo1:6)
Abakristo tubwirwa kwatsa Impano Imana yaduhaye. Tubwirwa gukuza impano ziri muri twe kugira ngo tubashe gukorera Imana n’imbaraga zacu zose. Nitugenza dutyo, tuzaba dushobora gukora ibintu byinshi mu bwami bw’Imana.
Ni gute twatsa impano ziturimo? Ni gute tuzitera gushyuha ngo zigere no kubandi benshi bafite imbeho ?
Ku murongo wabanje, uratwereka uburyo intumwa Pawulo yibutsaga Timoteyo ikintu cy’ingenzi: Gusesa impano y’Imana yari imurimo. Abakristo bamwe batekerezako bica mugusengerwa n’umwigisha cyangwa hari icyo abavuzeho , ariko kimwe n’andi marangamutima yose tugira si ikimenyetso cyemeza ko impano iturimo yatse.
Kugirango tugufashe kumenya icyo bisaba kwatsa umuriro ukurimo/ gukuza impano ikurimo, reka turebe igikenewe kugirango watse iyo impano:
1. Amavuta : Ijambo ry’Imana
Hari icyo dukeneye kugirango ducane. Niba dushaka gukomeza gutuma umuriro w’Imana uturimo ubonesha , tuzakenera ijambo ry’Imana kugirango wake. Ese kuki dukeneye ijambo ry’Imana?
“Dore kwizera guheshwa no kumva, no kumva kukazanwa n’ijambo rya Kristo.”(Abaroma10:17)
Umwami Yesu ubwe yavuzeko ibyo yabonanye Se kandi yamubwiye aribyo akora: “Yesu arabasubiza ati “Ni ukuri, ni ukuri, ndababwira yuko ari nta cyo Umwana abasha gukora ubwe atabonye Se agikora, kuko ibyo Se akora byose n’Umwana ari byo akora.”(Yohana5:19)
Niba tuzi uko Yesu ameze , natwe dukwiye gukora nk’ibyo akora.
2. Ubushyuhe : Urukundo rw’Imana
Ikindi dukeneye ubushyuhe kugira ngo bwatse amavuta. Dukeneye urukundo rw’Imana rugirira impuhwe buri muntu. Dushobora kuba dufite impano ariko iyo tudafite urukundo rw’Imana, izo mpano ntizikoreshwa umugambi wayo.
“Nubwo navuga indimi z’abantu n’iz’abamarayika, ariko singire urukundo, mba mpindutse nk’umuringa uvuga cyangwa icyuma kirenga. Kandi nubwo nagira impano yo guhanura, nkamenya ibihishwe byose n’ubwenge bwose, kandi nubwo nagira kwizera kose nkabasha gukuraho imisozi, ariko singire urukundo nta cyo mba ndi cyo. Kandi nubwo natanga ibyanjye byose ngo ngaburire abakene, ndetse nkitanga ubwanjye ngo ntwikwe ariko singire urukundo, nta cyo byamarira. (1Abakorinto13:1-3)
3. Umwuka: Umwuka Wera w’Imana
Dukeneye umwuka(oxygen) utuma ubushyuhe bwatsa amavuta. Hatabonetse ibi byose(amavuta, umwuka,n’ubushyuhe) umuriro ntiwakwaka. Niyo mpamvu dukeneye umwuka w’Imana utuma dukura mu kwizera no mu rukundo. Satani ahora ashaka uko yazimya gukora k’Umwuka wera mu buzima bwacu kuko azi neza ko Umwuka w’Imana udushoboza gukora umurimo wayo, no kwera imbuto Imana ishaka.
Ese kuki dukeneye Umwuka wera kugirango twatse impano Imana yadushyizemo? Impamvu ni uko izo mpano ari yo ziturukaho.
“Icyakora hariho impano z’uburyo bwinshi, ariko Umwuka ni umwe. Kandi hariho uburyo bwinshi bwo kugabura iby’Imana, ariko Umwami ni umwe. Hariho n’uburyo bwinshi bwo gukora, ariko Imana ikorera byose muri bose ni imwe, umuntu wese agahabwa ikimwerekanaho Umwuka kugira ngo bose bafashwe.(1Abakorinto12:4-7)
Umwuka w’Imana niwo utwemerera kubaho ubuzima bw’ubukristo bwuzuye. Adahari ntacyo twashobora gukora .
“Aransubiza ati “Ijambo Uwiteka atumye kuri Zerubabeli ngiri ati ‘Si ku bw’amaboko kandi si ku bw’imbaraga, ahubwo ni ku bw’Umwuka wanjye.’ Ni ko Uwiteka Nyiringabo avuga.”(Zekariya4:6)
Bakristo, mureke twatse impano Imana yadushyizemo. Ni impano yayo ariko dushinzwe gutuma ikura dufashijwe n’Imana.
Imana ibahe umugisha
Sophie @agakiza.org


text:
Kamonyi: Inzu z’abayobozi zubatswe nta byangombwa zasenywe
Inzu z’abayobozi zubatswe nta byangombwa ni zo zahereweho zisenywa mu nzu 350 zigomba gusenywa mu Karere ka Kamonyi.
Izo nzu zose zubatswe mu gihe cy’amatora kubera ko ubuyobozi bwari buhuze, none zahise zisenywa ku itegeko rya Guverineri w’Intara y’Amajyepfo kugira ngo bibere urugero abandi.
Inzu z’abayobozi b’Akagari ka Muganza, mu Murenge wa Runda niho habereye igikorwa cyo gusenyera abubatse nta byangombwa. Muri ako kagari hubatswe inzu zisaga 50 mu gihe cy’amatora.
Emmanuel Bahizi, umunyamabanga nshingwabikorwa w’Akarere ka Kamonyi, yavuze ko bahisemo guhera ku gusenya inzu z’abayobozi kuko bagaragara nk’abakomeye imbere y’abaturage.
Avuga ko byashoboraga kubangamira ikurwaho ry’izindi nzu zubatswe mu buryo butemewe n’amategeko iyo izo nzu z’abayobozi zidasenywa.
Yagize ati “ Abaturage bavugaga ko ziriya nzu nizidakurwaho na bo izabo batazikuraho. Twabanje gukurikirana inzu zetemewe n’amategeko twandikira ba nyira zo tubasaba kuzisenyera ariko ntibabikora.”
Igikorwa cyo gusenya kirakorwa n’abakozi bahawe akazi bahagarikiwe n’abakozi b’urwego rwa DASSO mu tugari no mu murenge na bamwe mu bakozi b’umurenge. Abaturage ntibabyakira neza, kuko bavuga ko izo nzu zubatswe abayobozi babegereye barebera.
Ubwo basenyaga inzu y’umwe mu bayobozi iri mu Mudugudu wa Rwubushegeshe, abaturage bahamyaga ko bahaye ruswa abayobozi babegereye.
Umwe muri bo ati “Gitifu mukuru n’umuto b’akagari nibo barya amafaranga y’abaturage. Agahita akubwira ngo genda wubake ndayihagararaho mpaka yuzuye.”
Umunyamabanga Nshingwabikorwa w’akarere atangaza ko ibihano bitazagarukira ku gusenya inzu zubatswe nta byangombwa gusa, ahubwo ngo hari n’abayobozi bazahanirwa uruhare bagize muri uko kubaka mu kajagari.
Ati “Ibyo nabyo turabikurikirana ndetse n’abo bayobozi tuzabahanira ko bakoze amakosa yo kurebera abubaka ahatabugenewe. Ikindi navuga ni uko dushishikariza abaturage kudatanga amafaranga. Ayo mafaranga batanze, ntago yari akenewe kuko nta wagiye gusaba icyangombwa ngo akimwe.”
Ubuyobozi bw’akarere bwari bwatangarije inama Njyanama y’akarere ko inzu 92 zubatswe mu mirenge itatu y’Umujyi wa Kamonyi. Ariko uyu mubare warahindutse kuko mu Murenge wa Runda habaruwe inzu zisaga 98, na ho mu karere kose bivugwa ko hubatswe inzu zisaga 350.
Ibitekerezo ( 18 )
Mfite Igitecyerezo kivuga ngo : Umuyobozi bw’Akarere niba buvuga ko koko bukunze Abaturage n’Iterambere n’Imibereho myiza yabo. Bwigomwe ku Mafaranga acibwa uje kwaka icyangimbwa cyo kubaka Urugero bibe nkibihumbi Miringo itatu 30.000 frw hanyuma kd Abo Bayobozi bibanze nabo mu Nzego zo hasi z’Umutekano babunzwe guhora bajya ku zengereza uwubaka buri kanya buri kanya ngo twereke icyangimbwa baguhaye cyo kubaka. Niba Umuntu yahawe Icyangombwa Copie akayijyana ku Kagari Daso n’Abo muri za Komite z’Imidugudu basiragira ku wubaka ba shaka cg babaza kindi kihe. Umunyamahanga Nshingwabikorwa mu Nama zinyuranye zibahuza nizo Nzego yababwiye cg akabagaragariza Abahawe ibyangobwa akanababuza rwose gukomeza kuzunguruka yo ko aho ariho hari Ipfundo ryizi Ruswa nibi byose.
Birambabaza cyane gusenyerwa kuko burya erega hari uwubaka amaze Imyaka myinshi yirya akimara kugirango azabone inzu ye, iyo agize Amahirwe rero akayubaka hanyuma uza ukayisenya uba usa nkaho umwishe Bingana na y’Amyaka yose yamaze yiyegeranya! Igitecyerezo cyanjye : Kubaka muburyo bw’Akajagari simbishyigicyiye nanjye ariko itangwa ry’Ibyangombwa byo kubaka niryorishywe kuburyo buri ushaka kubaka wese atabona ko ari ibimugoye maze murebe ko ibintu bitazagenda neza. Kenshi Abayobozi bakunze gushakira Umuti w’Ikibazo aho utaturuka rwose cg wanaboneka ugateza ibindi bibazo utabara.
Biragoye kubyumva kweli nukuntu kubona ubushobozi bwokubaka bigoye ? Mukomere kbx gusa muge mwubahiriza icyamategeko agena kuko ntawurihejuru yamategeko Merci beaucoup.
Njye numva kubasenyera atari byo kuko hari abananiwe kubaka umusarani
ahantu hose byagenze gutyo cyane mu gihe twaritwibereye mu matora, abantu baca abandi mu rihumye bakora ibyo bashaka ariko abayobozi baba babizi rwose. muri karongi ni agahomamunwa. na mudugudu yubatse mu ishyamba rya Leta ateramo n’urutoki kandi gitifu arabizi nta narimwe atavuga ko azabikurikirana ahubwo inzu zikarara zisakarwa nijoro tukagira ngo twatewe. ibaze nawe gutera amabati ku nzu saa cyenda za mugitondo. warangiza ngo ntiwabimenye.ishyamba rya Leta rya gatwaro muri karongi bararimaze amazu aratuwe kandi abayobozi b’ibanze barabizi ndetse na gitifu w’umurenge mushya.mwarangiza ngo murasenyera abantu kandi barubatse mureba. harahagazwe.ariko meya ubanza atarabica iryera? Nabimenya we sinzi uko bizamera!nayo nguko.
Ariko jye narumiwe. Iyo ndebye ukuntu hari abaheze mu bukode kubera ukuntu kubaka bigoranye, nareba ababigerageje bakirya bakimara inkweto zikabacikiraho ngo barebe ko bakira ubwo buhanya bw’ubukode (ibi byambayeho mbizi neza), nkareba ukuntu umuntu atinyuka agasenyera mugenzi we ngo yubatse nta cyangombwa birambabaza cyane ku buryo utakwiyumvisha. Hashakwe undi muti kandi waboneka naho gusenya rwose si iterambere. Buri wese yishyire mu mwanya w’uwasenyewe yumve ukuntu byamumerera. NDABABAYE GUSA NTA KINDI.
Nukuri pe birababaje kuko gusenyera abaturage birakomeje. Abantu barasohorwa munzu nibyabo byose. Bagasigara banyagirirwa hanze
nge ibi bintu byo gusenya amazu yabantu ni ibintu nenga nivuye inyuma nge sinumva ukuntu umuntu arinda ajya kuzuza inzu nta mpapuro zimwemerera kubaka afite , inzega zimidugugudu, uturere nizindi ziba zireba he? mugihe umuntu yubatse akarinda yuzuza inzu aho kuyisenya muba mukwiriye kugira amafarnaga mumuca kuko aba yakoze ibitemewe aho gufata inzu mukayishyira hasi, uwo muntu haribyo aba yigomwe kugira abashe kuzuza iyo nzu kuyisenya rero si wo muti ahubwo nicyo kibazo. hakwiriwe gushyirwa ho inzego zirimo abantu binyangamugayo kandi bafite ubumuntu gusenyera umuntu nge numva ari ubugome bukabije.
No mutundi turere naho nibikorwe abantu bagendere ku mategeko,iyo ushaka gutura mu mujyi wubaka ibijyanye n’umujyi,ariko ko inkengero z’umujyi(ndavuga uturere turi mubyaro)haba hari ahemerewe kubakwa mu buryo bworoheje kuki abantu bibanda kujya mu mujyi(ku macentre yegereye uturere?)Murashaka ko igihe hazaba hakenewe ko imijyi itunganywa bizagorana nko mu Biryogo by’ikigihe?Iyo cyera bikorwa nk’ubu,Gutunganya umujyi biba byorohera leta.So mwihangane bavandimwe mwubahirize amategeko leta iba itegura ejo hazaza h’igihugu cyacu n’abo tubyara
ABAYOBOZI BINZEGO ZIBANZE BAKURIKIRANYWE IZO NZU ZOSE ZUBAKWA BAREBA
Ni akumiro, poor civilization igihe cyose tuzajya dutakaza imbaraga nyinshi kandi ku kintu kimwe. Numva byaba byiza inzego zishinzwe ibya master plan nimyubakire bajye bamanuka bagaragarize abaturage ibyerekeranye nigishushanyo mbonera.ikindi kandi "Abasenye ni abaturage bahawe akazi " what type of job??? Wibajije Kuri iki wakwibaza imibanire abo bakoze Akazi bazasigara bafitanye nabo basenyeraga. Ibi bintu ni ibintu biteye agahinda pe.
Bajya bavuga ngo aho inzovu ebyeri zirwaniye ibyatsi birahangikira ubwo ndashaka kuvuga ko abaturage barabigenderamo kandi ubuyobozi bwararebaga ikiba kibabaje nuko abayobozi barya amafaranga ndavuga ruswa ntibigire icyo bibatwara
ikiza nuko nyuma yibyo bakurikiranwa pe bagahanwa ariko muri kamonyi ko biteye ubwoba kubona umuntu bamusenyera ntayandi mikoro afite birababaza


text:
Ingoma ya Kagame na FPR yamaze kurenga igaruriro n’ihaniro. Kubera ko itagishoboye kwikosora, Abanyarwanda batabarika bakomeje gutanga ibitekerezo byinshi kandi byiza kugironga ibe yasimburwa n’indi ibereye abenegihugu. Ubishidikanya azatege amatwi ibiganiro (conférences) bitangirwa hirya no hino ku isi, atege amatwi ibivugirwa ku maradiyo yashinzwe n’Abanyarwanda baba mu mahanga, asome ibyandikwa ku mbuga zihurirwaho n’abantu benshi (nkoranyambaga, réseaux sociaux), atere akajisho ku mbuga (sites) z’amazu atangaza ibitabo (maisons d’éditions) nka L’Harmattan, Le Scribe, Sources du Nil n’ayandi. Kuko ntawashobora gusoma ibitabo byose basohora, ariko nibura uwaba ashidikanya azasome bike muri byo cyangwa incamake (résumé, recension) y’ibikubiye muri buri gitabo.
Muri uko gushakisha uburyo ingoma ya Kagame na FPR yasimburwa n’indi ibereye u Rwanda, Abanyarwanda, benshi baritanze kandi bakomeje kwitanga batitangiriye itama. Bamwe babikora ku giti cyabo, abandi bibumbiye mu mashyirahamwe n’amashyaka aharanira ko Abanyarwanda bakira ingoma ya Kagame, bakabasha guhumeka ituze, kwishyira no kwizana mu Rwanda rwababyaye. Burya kandi mu kinyarwanda ngo “n’uhigimye aba avuze”. Ndetse n’ucecetse aba avuze kuko, nk’uko umusizi yabivuze, “Guceceka si ubucucu, ni ugucengerwa n’ibyo uzi ugacira mu nda ugatuza”. Ni mu gihe kandi koko “kubabara si uguhora uganya”. Abo Banyarwanda bashirira mu nda, abo bose basa n’abacecetse kandi bashira, uwabaha urwaho ngo urebe icyo bakorera ingoma ya Kagame na FPR!
Ko izo ngufu zose zihari, harabura iki kugirango zigere ku ntego ziyemeje yo gusimbuza ingoma ya Kagame indi ikwiye u Rwanda n’Abanyarwanda ?
Mbere yo gusubiza iki kibazo, tubanze tuzirikane ko ubwabyo kuba izo ngufu ziriho ari intambwe ikomeye. Hari igihe zitariho. Intambwe yihutirwa Yagombye guterWa ubungubu ni ukwishyira hamwe. “Abishyize hamwe ntakibananira, Umunani ujya inama uruta ijana rirasana”. Ingorane zibangamiye ubwo bumwe ni izihe ? Ni nyinshi, ariko reka muri iyi nyandiko no mu zindi zizakurikiraho tuvuge iz’ingenzi kandi tuziganireho : 1. Kurwanira imyanya 2. Gupingana no kutoroherana 3. Kwishishanya bishingiye ku moko no ku turere : Hutu-Tusi, Kiga-Nduga.
1. Kurwanira imyanya
Buri wese yumva ari WE ukwiye kuba umukuru w’igihugu, abandi bakamuyoboka. Ibi rero ni ukwikunda birenze urugero, ntabwo ari ugukunda u Rwanda. Iyo abarwanya ingoma ya Kagame bapfa imyanya batanafite, ababyungukiramo ni Kagame ubwe na FPR ye kuko bituma baramba ku ngoma, naho Abanyarwanda bakaramba ku ngoyi bashyizweho n’ibinywamaraso bya FPR nyine. Kugirango umuntu agirire akamaro igihugu cyamubyaye, si ngombwa rwose ko aba umukuru wacyo. N’umukuru w’igihugu kandi agira abajyanama, akagira n’abafasha bamuhagarariye mu nzego zose z’ubuyobozi bw’igihugu ndetse no mu mahanga. Usibye no kuba mu nzego z’ubutegetsi, n’umuturage wikorera ku giti cye, yaba umuhinzi-mworozi, umunyamwuga cyangwa umucuruzi ashobora kugirira igihugu akamaro, bitagombeye ko aba umukuru wacyo. Igihe kirageze ngo abarwanya ingoma mbi ya Kagame na FPR bumve ko ikigamijwe atari inyungu zaburi wese ku giti cye rukumbi, ko ahubwo icy’ibanze ari icyavana Abanyarwanda ku ngoyi bariho.
2. Gupingana no kutoroherana
Politiki ntikorwa n’Abamalayika, ikorwa n’abantu. Kugirango uzabone umuntu w’intungane utagira akantu na gato ajorwaho ni ibintu bidashoboka. Kwanga gukorana n’umuntu ngo kuberako mbere ya 94 yakoraga akazi katari mu rwego rwo hejuru cyane ni ukwibeshya. Niba se ubu afite ifaranga, kandi amafaranga akaba ari ngombwa mu rugamba turiho, ntimwakorana koko ? Niba se undi yarigeze kwibeshya, ariko akaba nta mutima mubi yari afite (il était de bonne foi), kuki mutakomeza gutahiriza umugozi umwe ? Wakwanga gukorana n’umuntu muhuje umugambi, aho ngo ni uko akiri muto ? Muri politiki hagomba buri gihe amatwara mashya kandi ngo “ntiribara umukuru nk’umuto waribonye” (Aux âmes bien nées, la valeur n’attend point le nombre des années) : Lumumba, Rwagasore, Kayibanda, Kennedy n’abandi benshi bari bakiri bato igihe bitangiraga ibihugu byabo kandi bakagira icyo babigezaho. Ubona abarwanashyaka bacu bapfe impano buri wese afite ? Ahubwo nibashyire hamwe izo mpano, maze barebe ngo gushyira hamwe kwabo biratuma barushaho kugira ingufu.
3. Kwishishanya bishingiye ku moko no ku turere : Hutu-Tusi, Kiga-Nduga.
“Nta murozi ubura umukarabya”, hari Abanyarwanda batsimbaraye ku ngoma ya Kagame na FPR ku mpamvu zabo bwite zinyuranye. Baba Abahutu, Abatutsi cyangwa Abatwa, bagombye kuba menge bagakora uko bashoboye kugirango ibintu bihinduke ku neza, aho kugirango bizahinduke ku nabi. Mu myaka 32 ingoma ya Mobutu yamaze muri Congo (Zaȉre) ntiyakamiye bake. Ariko ubu bigomba kuba bibatera ipfunwe, ndetse bakanicuza. Mu myaka 42 ingoma ya Kadafi yamaze muri Libiya, ntiyakamiye bake. Ubu bose baragira bati : “Intamenya irakanyagwa, iyo turya duke ngo twoze akarenge”. Niba rero abatsimbaraye ku ngoma ya Kagame badashaka kwifatanya ku mugaragaro n’abayirwanya, nibura nibayigire inama mu ibanga, yisame itarasandara, naho ubundi bazabura byose kandi bashoboraga kugira icyo baramura. Mu by’ukuri ingoma ya Kagame na FPR imereye nabi Abanyarwanda bose. Niyo mpamvu mu batavuga rumwe nayo harimo Abahutu, Abatwa n’Abatutsi.
Hari impamvu zishingiye ku muco no ku mateka zituma kugeza n’ubu Abahutu n’Abatutsi bishishanya, ntibabashe gukorana neza. Mu mateka y’isi, igihe cyose hari ubwoko bwibwiye ko buruta ubundi, ubwo bwoko bwakoze amahano n’amarorerwa. Ibyo bikerekana ko muri buri bwoko haba ababi n’abeza. Abeza bashyira mu gaciro kandi bakareba kure nibagire ubutwari bwo kurenga ibyo bapfa n’abandi, bite kubyo bapfana. Nibareke ibibatanya, bite ku bibahuza, bityo babere n’abandi urugero.
Mu Rwanda ariko hari undi mwihariko w’uko n’Abahutu ubwabo bibyaramo amacakubiri bakurikije uturere bavukamo. Amakimbirane azwi kurusha ayandi akaba ari ay’Abakiga n’Abanyanduga. Tuzabikomerezaho mu nyandiko itaha.
BIRACYAZA……
Jean de Dieu Musemakweli
Source: Leprophete.fr


text:
Muhungu, nyuma yigihe kirekire umushaka waramubuze uramubonye,mugeze mu gihe atangira kugukuramo imyenda ndetse akayigukuramo mwese mugeze aho mwumva mwiteguye mugeze mu gihe cyo gutangira igikorwa. Wowe mukobwa banza wibaze ibi bintu by’ingenzi. Mu byukuri uramukunda? Muhungu ndakubwiza ukuri wakunze umwanya we w’ibanga……,kuko wabonye ko afite ikibero kiza,ndakubwiza ukuri ko wikundira gukorakora ikimero cye kiza. Ndabizi ko wikundira uko avuga. None se mugabo mu byukuri uramukunda? Tuvugishe ukuri nyuma yuko muryamana uzakomeza gukunda ikibero cye? Mbese ibaze,uzakomeza gukunda inseko ye?
Mbese mukobwa, mbere y’uko ufungurira umugabo amaguru yawe, ibaze nuramuka usamye, wibaza byagenze bite? Isi yose izakubona buri wese akwibazeho rimwe bange no kugusuhuza. Mbese nyuma y’ibi bibazo waba witeguye kumwemerera ko yinjira ukamubwira uti “yego nditeguye” cyangwa uzasigara wicira imanza unanicuza? Mbese mugabo naramuka aguhamagaye akubwiye ko yasamye uzamubwira gukuramo inda cyangwa kurera ukaba umubyeyi?
Mbese niwemera kurera uzabikora wite ku mwana? Mbese waba witeguye mu mutwe,ndetse n’amafaranga yose asabwa ngo mushyingirwe n’umukobwa ushaka ko muryamana? Ibaze ari ibiri kuba kuri mushiki wawe? Niba byavamo ko muryamana mwanashyingiranwa nta kibazo, akaba umufasha wawe. Ishimishe nta kibazo niba wasubiza neza ibi bintu ariko niba urahita umucika nyuma yo kuryamana ibaze no ku ngaruka zirakurikira.
Ibaze ku mibabaro intimba n’agahinda byakurikira umaze kumuta, mbese biramutse bibaye ku mwana wawe wabyihanganira? Ibaze ku hazaza he,sinkusabye kwibaza muri ako kanya kuko washyushye none Numara gukonja?
Mbese muhungu nuramuka umuteye inda witeguye kubana nawe? Ibuka ko wigaga,ese inzozi zawe urumva bizakorohera kuzigeraho uri umubyeyi ku myaka y’ubuto? Ahazaza hawe, intego zawe n’intumbero byazakorohera kubigeraho? Mbese nugerwaho n’ingaruka z’ubusambanyi uzabigenza ute? Ndahamya ko uzicuza amarira agashoka ku matama yawe, hinduka umunyabwenge.


text:
Umuherwekazi Zari Hassan ubwo yifurizaga uwahoze ari umugabo we, Diamond Platnumz isabukuru nziza, yakoresheje imvugo itashimwe na benshi, aho yise abana be Inkende.
Umunsi Zari zizihizaga isabukuru ye y’amavuko y’imyaka 38 y’amavuko, Diamond yayimwifurije mu cyubahiro kidasanzwe ndetse anamwifuriza gukomeza kuba umubyeyi mwiza w’abana be babiri.
Ku wa 23 Nzeri 2018, ubwo Zari yari yujuje imyaka 38, Diamond yagize ati “Isabukuru nziza cyane mubyeyi w’abana banjye nkunda cyane, warakoze kuba narakugiriyeho umugisha ukambyarira abana babiri beza cyane kandi urakoze no gukomeza kubarera neza,…”.
Diamond ubwo yizihizaga isabukuru y’amavuko y’imyaka 29, ku wa 2 Ukwakira 2018, aho kumwishyura amagambo meza yamwifurije, Zari yamututse.
Zari ati “Isabukuru nziza nyiri inkende zanjye”. Aya magambo yayashyize munsi y’ifoto iriho abana babiri yabyaranye na Diamond.
Muri Gashyantare uyu mwaka, nibwo Zari yatangaje ko yatandukanye na Diamond, bari bamaze kubyarana abana babiri, biyongera kuri batatu yabyaranye na Ivan Ssemwaga wapfuye umwaka ushize.
Munezero Janvier/ Celebzmagazine.com


text:
Sandwich ya avoka n’inkoko
Ibikoresho :
Igice kinini cy’umugati muremure
Uduce 2 twa jambo y’inkoko
Avoka nto ihiye neza 1
Indimu 1/2
Poivre
Uko bitegurwa
Kanda indimu ukuremo umutobe
Mu gisorori kinini, shyiramo uduce twa avoka utunombe, ongeramo akayiko k’indimu, shyiramo poivre.
Fata wa mugati uwukatemo kabiri usigeho ya mvange ya avoka
Fata igice kimwe ushyireho za jambo z’inkoko ushyireho hejuru ikindi gice cy’umugati
Hita ubitegura.
NB : ushobora kongeramo concombre cyangwa inyanya bigtewe n’uko ubishaka.
Hifashishijwe igitabo" Mes petits fast -foods magiques"
photo : google


text:
Amafoto Atandukanye y'Ibituba
Video zo Guswera Zitandukanye
Video zo Kunyaza
Video zo Guswera Igituba Kinini
Video zo Guswerana z'Abagande
Video zo Guswera z'Abahinde
Video za Rugongo nini
Video z'Abakobwa Barimo Kwikinisha
Abagabo batandukanye bo mu Murenge wa Busogo, mu Karere ka Musanze mu Ntara y’Amajyaruguru bavuga ko batakwemera kwifungisha burundu, ngo kuko hari igihe bibaho ko umuntu ashobora kugira impanuka zo gupfusha umugore maze akongera gukenera kubyara.Uburyo bukoreshwa mu kuboneza urubyaro ku bagabo rero, harimo agakingirizo, kwiyaka umugore ndetse no kwifungisha burundu ari byo bita vaséctomie mu rurimi rw’igifaransa. Ibi bikaba ari ugukata umuyoborantanga w’umugabo cyangwa se kwifungisha burundu ku mugabo.
Dr Utumatwishima Abdallah, Umuganga mu Bitaro Bikuru bya Ruhengeri, yasobanuye ko umugabo wifungishije burundu amara iminsi irindwi kugira ngo yongere gukora imibonano mpuzabitsina. Ngo iyo minsi aba agomba kuyimara kugira ngo agasebe kaba karahasigaye gakire, gusa ngo iyi mibonano mpuzabitsina igomba gukorwa umugore ari ku bundi buryo bwo kuboneza urubyaro. Ibi bikaba biba mu gihe cy’amezi atatu kuko iyo umugabo bakimufunga burundu ngo haba hari intanga ngabo zazamutse zitegereje ko umugabo yakora imibonano mpuzabitsina zigasohoka. Nyuma y’amezi atatu rero ngo umugabo aba agomba kujya kwa muganga kugirango bapime amasohoro ye barebe koko ko nta ntanga zirimo.
Ubusanzwe, umugabo ugiye gukorerwa vaséctomie cyangwa gufungwa burundu, agomba kubisinyira kandi umugabo n’umugore bakabyemera mu masezerano yanditse.
U Rwanda ni kimwe mu bihugu bya Afurika bifite ubwiyongere bw’abaturage buri hejuru ugereranije n’ubutaka buhingwa, ibi bikaba bituma abagabo bakangurirwa uburyo bwo kuboneza urubyaro bwa burundu aho kubiharira abagore gusa.


text:
Rev Dr Lucy Natasha watumiwe muri iki giterane, ni umuyobozi mukuru w'umuryango ukorera muri Kenya witwa ’Prophetic latter glory Ministries International and interdenominational outreach ministry’ utegura ibiterane by’ububyutse ndetse n’amahugurwa.
Yageze i Kanombe ari kumwe n'itsinda ririmo nyina n'abandi bakorana ivugabutumwa. Rev Dr Natasha yishimiye cyane u Rwanda by'akarusho yishimira uburyo yakiriwe neza n'itsinda ry'abo mu muryango Zoe Family Ministries. Nyuma yo kugera i Kanombe, yahise yerekeza kuri Serena Hotel aho agomba gucumbika.
Rev Lucy Natasha ubwo yari ageze i Kanombe
Iki giterane 3 Days of Glory kiratangira kuri uyu wa Gatanu tariki 1 Kamena 2018 gisozwe tariki 3 Kamena 2018. Kizajya kibera muri Serena Hotel i Kigali kuva Saa kumi n’imwe z’umugoroba kugeza Saa mbiri z’ijoro. Abahanzi batumiwe muri iki giterane hari: Aline Gahongayire, Diana Kamugisha, Ben na Chance, Billy Jakes, Guy Badibanga, Elyse Bigira na Barnabas. Healing Worship Team, Gisubizo Ministries na Zoe Worship team nabo bagomba kwitabira iki giterane.
Ku munsi wa mbere w’iki giterane ku wa Gatanu tariki 1 Kamena 2018, hazaba inama igamije ububyutse. Kwinjira bizaba ari ubuntu ku bantu bose. Kuwa Gatandatu tariki 2 Kamena 2018 ku munsi wa kabiri w’iki giterane hazaba amahugurwa y’abagore n’abakobwa azatangira Saa Tatu za mu gitondo kugeza Saa Sita z’amanywa, akazabera mu Ubumwe Grande Hotel kuva Saa Tatu za mu gitondo.
I Kanombe bakiranywe urugwiro
Amahugurwa azibanda ku gushishikariza abagore gukunda Imana ndetse no kwihangira imirimo. Kwinjira muri aya mahugurwa, birasaba kuba ufite ubutumire. Ku mugoroba w’uwo wa Gatandatu hazaba inama igamije ububyutse. Ku cyumweru tariki 3 Kamena 2018 ni bwo iki giterane kizasorezwa muri Kigali Serena Hotel.
Zoe Family Ministries ni umuryango w’ivugabutumwa washinzwe na Esperence Buliza mu mwaka wa 2004. Iyerekwa ry’uyu muryango ryubakiye muri Yohana 3:16 havuga ngo “Kuko Imana yakunze abari mu isi cyane, byatumye itanga Umwana wayo w’ikinege kugira ngo umwizera wese atarimbuka, ahubwo ahabwe ubugingo buhoraho.” Ndetse no muri Yohana 10:10 havuga ngo “Umujura ntazanwa n’ikindi keretse kwiba no kwica no kurimbura, ariko jyeweho nazanywe no kugira ngo zibone ubugingo, ndetse ngo zibone bwinshi.”
ANDI MAFOTO
Bamwe mu bagize Zoe Family Ministries
Igiterane cyatumiwemo Rev Dr Lucy Natasha


text:
Umuyobozi w’ ikigo cy’ igihugu igororamuco ‘National rehabilitation Servise’ kiratangaza ko umwana wavuye muri icyo kigo giherereye Iwawa uzongera gusubira mu muhanda azajya akurikiranwa mu nkiko.
Umuyobozi w’icyo kigo Bosenibamwe Aime avuga ko ikigo ayoboye kigorora abataye umuco hadakoreshejwe ibihano bagasubizwa mu buzima busanzwe, kandi Leta ikabafasha hakurikijwe amahirwe agaragara aho bagiye gutura.
Bosenibamwe avuga ko Leta iba yabahaye amasomo arimo no kwihangira imirimo, kuvurwa ku bari barabaswe n’ibiyobyabwenge no guterwa inkunga y’ibikoresho bibafasha mu myuga baba barize.
Icyakora ngo hari abamara gufata amafaranga bakayirira bagahita basubira mu mijyi guteza umutekano muke babangamira uburenganzira bw’abandi baturage, ari na bo ngo batazongera kwihanganirwa.
Agira ati “Ubwo nta kundi ni ukugufata tukagushyikiriza Ubushinjacyaha ugakorerwa dosiye ugakurikiranwa n’inkiko kuko bizajya bifatwa nk’isubiracyaha.”
Nk’ uko Kigali Today iyi nkuru yabitangaje Bosenibamwe agaragaza ko Politiki y’igororamuco igamije kugorora,aho kurunda abantu bose muri gereza . Avuga mu ngamba zafashwe harimo no guhana ababyeyi batita k’uburere bw’abana babo bigatuma bajya mu mihanda.
Abayobozi b’uturere batita ku bana basubijwe mu miryango na bo ngo bishobora kuzabagiraho ingaruka mbi, kuko bafite inshingano zo gukemura amakimbirane mu miryango.
Ati “Uturere tuzajya tugaragaramo ko abana bajya mu mihanda cyane, abayobozi bazajya babibazwa kuko ni inshingano zabo kwita ku miryango ifite ibibazo bigakemuka.”
Kuva mu myaka itatu ishize abana hafi 900 bari munsi y’imyaka 18 bakuwe mu mihanda, bajyanwa kugororerwa mu Kigo cya Gitagata no mu bindi bigo byigenga.
Abagera kui 600 basubijwe mu miryango mu gihe abashyikirijwe ikigo ngororamuco cya Iwawa basaga ibihumbi 12.
Nsanzimana Ernest ni Umwanditsi mukuru w’Ikinyamakuru Umuryango. Yatangiye gukorera iki kinyamakuru muri Nzeli 2016, afite Impamyabumenyi y’Icyiciro cya Kabiri cya Kaminuza (A0) mu Itangazamakuru n’Itumanaho yakuye muri Kaminuza y’u Rwanda Ishuri ry’ itangazamakuru n’ itumanaho
Ahubwo se niba yaragiye iwawa bikabananira kumusubiza ku murongo. Ubwo akazi ntikazaba kabananiye??!!
Ahubwo se niba yaragiye iwawa bikabananira kumusubiza ku murongo. Ubwo akazi ntikazaba kabananiye??!!
Uyu mugabo nta logique agira na busa. None se kumujyana mu nkiko niba yarabaswe nibiyobyabwenga bazamukatira kumufunga cyangwa kumusubiza Iwawa kereka niba hari ikindi kigo cyagenewe.Hagati aho leta izaba yatanze amafaranga yo kumuburanisha kandi igihano kibe cyakindi nubundi yahabwaga.Ikibazo nyamukuru nuko ubu turi mu ngaruka zamateka yacu, intambara ntabwo yica umuburi gusa yica sosiyete imyaka myinshi kandi kubivura bisaba indi myaka myinshi.Benshi nsanga ibyo batari babyumva na busa.
Ntabwo umuti ari ukubajyana mu nkiko.Iwawa ntabwo ihanagura ikintu kiba cyaratumye bamwe bajyanwa Iwawa.Ndetse bamwe bajyanwayo bafite uburwayi bwo mu mutwe kubera gufata ibiyobyabwenge.Ikindi kandi,bamwe bavayo bakabura akazi.Umuti w’ibibazo isi ifite,uzazanwa gusa n’ubwami bw’imana.Nkuko dusoma muli Daniel 2:44,ku munsi w’imperuka imana izakuraho ubutegetsi bwose bwo mu isi,ibusimbuze ubutegetsi bwayo.Noneho ubutegetsi bw’isi yose buhabwe Yesu nkuko ibyakozwe 11:15 havuga.Nibwo isi izahinduka paradizo,ibibazo byose bikavaho.Niyo mpamvu Yesu yadusabye gusenga dusaba imana ngo "ubwami bwawe nibuze" (Let your kingdom come).


text:
Abize amateka mu mwaka wa kabiri w’amashuri yisumbuye baribuka isomo bize ry’amateka y’ubwami bwa Kush. Ubu bwami bwari bufite umurwa mukuru witwaga Meroe wari ukize ku mabuye y’agaciro, k’ubucuruzi bw’umunyu, abacakara, ubucuzi n’ubuhinzi mu kibaya cy’Uruzi rwa Nili.
Umuntu wa mbere wise uyu murwa izina Meroe ni umwami w’Abaperesi, Cambyses, wakunze uyu murwa agahitamo kuwita izina rya mushiki we witabye Imana.
Meroe yari iherereye mu burasirazuba bw’Uruzi rya Nili. Uyu mujyi kandi uri mu majyaruguru y’Umurwa mukuru wa Sudan, Khartoum, ni nko ku bilometero 200.
Meroe ni umwe mujyi yabanje kubakwa mu kibaya cya Nili kuva kera kandi wari ukize bigaragara.
Hari inyandiko z’Abayahudi zivuga ko umuhanuzi Mose akiri umusore yigeze kugaba igitero muri Kush ariko icyo gihe ngo hitwaga Saba.
Kugira ngo afashe abasirikare be kutaza kuribwa n’inzoka z’inkazi zo mu butayu, Mose yajyanye ibiyongoyongo ngo bize kumira ziriya nzoka.
Kugira ngo ingabo za Mose zibashe kwigarurira iki gihugu zafashijwe n’uko Mose yabashije kwemeza umukobwa w’umwami ko namufasha kugambanira igihugu, azamurongora akamugira umugore we.
Ntabwo twamenye niba isezerano rya Mose yararisohoje.
Abahanga bemeza ko ubucuzi bwa mbere buhambaye kandi bwamaze igihe kirekire bwabanje muri Meroe. Bacuraga amacumu, imyambi, inkota n’ibindi byuma byo kwifashisha mu buzima bwa buri munsi.
Bakoraga n’imiringa yo kwambara ku maboko no ku maguru kandi bari bazi no kuboha imyambaro.
Kubera ko Meroe yari ituranye na Misiri, mu mizo ya mbere abaturage bandikaga ururimi rwo mu Misiri kuko ariyo yari igihangange ku Isi icyo gihe.
Ariko ahagana mu Kinyekana cya III mbere ya Yesu, nibwo Abo muri Meroe batangiye kwiyandikira ururimi rwabo.
Icyo gihe bandikaga mu rurimi bita Nubian. Kugeza ubu hari amazu atangaje yubatswe n’abari batuye Meroe yashyizwe ku rutonde rw’inyubako ndangamurage zicunzwe na UNESCO.
Kuyashyira kuri uru rutonde byakozwe muri Kamena 2011.
UMUSEKE.RW


text:
Si urugendo rworoshye ugenda n’amaguru, kuko ni mu cyaro ariko kandi ni mu Mujyi wa Kigali. Iyo ugitukunguka ku rugi rw’igipangu, wibaza niba ugeze mu kigo cya Kaminuza, kubera inyubako uhasanga. Si igitangaza kuko ni ishuri ribanza riteye amabengeza.
Si kure cyane, ni mu karere ka Kicukiro, Umurenge wa Masaka. Ni urugendo rwa kilometero hafi eshanu uvuye muri santeri ya Masaka ku muhanda wa kaburimbo, ukerekeza mu kagari ka Gako, Umudugudu wa Ruyaga mu kigo cy’ababikira b’Umuryango w’Ababikira b’Izuka rya Nyagasani Yezu mu Rwanda
Hubatse ishuri ribanza rijyanye n’igishushanyo mbonera cy’Umujyi wa Kigali, kandi rifite ibyangombwa byose ku banyeshuri bose. Rifite icyumba cy’abakobwa, ubwiherero bwa kijyambere, inzira n’ubwiherero byorohereza abafite ubumuga, kandi amazi yose yo ku nyubako abafatirwa mu bigega.
Sr Marie Rose Kuramukobwa, ni Umuyobozi w’Umuryango w’Ababikira b’Izuka rya Nyagasani Yezu mu Rwanda, mu kiganiro n’Ikinyamakuru Panorama yadutangarije impamvu yatumye bubaka iryo shuri mu gice cy’umujyi cy’icyaro.
Agira ati: “Twabanje kuganira na bamwe mu babyeyi batuye hano, tureba uburyo babayeho, abana bamwe batabona uko bajya ku ishuri kubera ko ari bato kandi amashuri ari kure, duhitamo kubaka ishuri kugira ngo dufashe abana ndetse n’ababyeyi.”
Umuryango w’Ababikira b’Izuka rya Nyagasani Yezu mu Rwanda washinze ibirindiro i Masaka mu 2011, bageze mu 2012 nibwo batangiye ishuri ry’inshuke, batangirana abana 50, ubu bakaba bafite abana 100. Amashuri abanza bayatangiye muri Mutarama 2017, guhera mu mwaka wa mbere kugeza mu wa kane. Batangiranye abana 50. Intego yabo ni uko mu ishuri higamo abana bari hagati ya 25 na 30.
Ku wa 21Ukwakira 2017, mu mvura itari nke, hatashywe ku mugaragaro ishuri ribanza ry’icyitegererezo rya Christ Ressuscité, ryubatswe mu gihe cy’amezi arindwi, ni ukuvuga kuva muri Mata kugeza mu kwezi k’Ugushyingo 2016, ryuzuye ritwaye akayabo ka miliyoni Magana atanu mirongo itanu (550,000,000) z’amafaranga y’u Rwanda.
Rigizwe n’igorofa ry’inzu ebyiri. Rifite ibyumba by’amashuri 12, icyumba cy’abakobwa, icyumba cy’abarimu, isomer n’icyumba cya mudasobwa. Rifite kandi ubwiherero bwa kijyambere bworohereza buri wese harimo n’abafite ubumuga.
Iri shuri ryubatswe ari irya 1328 rishamikiye kuri Kiliziya Gatolika nk’uko byagarutsweho na Padiri Nduwayezu Janvier, ushinzwe Uburezi muri Kiliziya Gatolika. Padiri Nduwumwe yavuze ko iri shuri ryubatswe mu bihe bikomeye ireme ry’uburezi riri hasi. Yabasabye kurema abana bashya bafite indangagaciro z’amahoro kandi batekereza kuri ejo hazaza, babatoza gutekereza cyane aho gutekereza kimwe.
Hon. Mukazibera Agnes, Depite mu Nteko Ishinga Amategeko y’u Rwanda, akaba anayoboye Komisiyo y’uburezi, ikoranabuhanga, umuco n’urubyiruko yashimiye abo babikira uruhare bagize mu guteza imbere uburezi, gushyigikira urubyiruko no kugira uruhare mu iterambere ry’igihugu.
Agira ati: “Ni byiza guha umwana ubumenyi ariko mukanamutoza indangagaciro. Mukomeze mubishyiremo imbaraga. Munatoza abana umuco w’igihugu kandi ni kimwe mu nzego z’uburezi twubakiraho. Iri shuri ni igikorwa kije gitera inkunga umuryango nyarwanda n’iterambere ry’igihugu. Abantu bafite ubushake nk’ubu nta kuntu Leta itabushyigikira. Tuzakomeza gushyikira iterambere ryanyu.”
Rutari Gerard, Umugenzuzi w’Uburezi mu mujyi wa Kigali, wari uhagarariye Minisitiri w’Uburezi muri uwo muhango, ashima ibimaze kugerwaho.
Agira ati: “Ireme ry’iri shuri, uburyo iri shuri ryubatse nicyo cyerekezo cy’igihugu cyacu. Igikorwa mwashyize hano ni indashyikirwa, turabifuriza gutera imbere.”
Asaba ababyeyi gushima abagiraneza bubatse iryo shuri. Agira ati: “Intandaro y’iterambere ni ishuri. Ishuri bararibazaniye, rimeze neza, murifate neza, turibyaze umusaruro koko. Ubufatanye y’ishuri n’ababyeyi burakenewe, abana ni abacu, mukurikirane imyigire yabo.”
Mu bibazo byagaragajwe rifite harimo icyo kuba nta muhanda wa kaburimbo uhagera, bafite mudasobwa nkeya na ho ikibazo cy’imfashanyigisho cyo babwiwe ko bazajya gufata ibitabo n’ibindi bikenewe by’ibanze ku kigo cy’igihugu gishinzwe uburezi.
Ikindi ni uko bari bafite icyerekezo cyo kurera abana bo mu mashuri abanza bacumbikirwa mu kigo, ariko kuba Politiki ya Leta y’uburezi itabyemera batabikoze. Ariko kandi barateganya ko abana bazajya mu mashuri yisumbuye bateganya kubaka, bose bazacumbikirwa mu kigo.
Si ishuri gusa, kuko aho ku Ruyaga, bateganya ko gahunda yo guha uburezi icyerekezo irangiye, bazahita bubaka ikigo nderabuzima kugira ngo bakomeze gufasha abaturage batuye muri ako gace.
Mu nshingano zabo, Umuryango w’Ababikira b’Izuka rya Nyagasani Yezu mu Rwanda, utegura ukanatoza abari bitegura kuzaba Abihaye Imana, kwita ku buzima, uburezi no kwita ku bari n’abategarugori bo mu cyaro. Uyu muryango ukorera muri Arikidiyosezi ya Kigali, Diyosezi ya Kabgayi n’iya Nyundo. Winjiye mu Rwanda uturutse muri Repubulika Iharanira demokarasi ya Congo.
Rwanyange Rene Anthere


text:
Biscuits zirimo ubunyobwa
- Ifarini g 125
- Isukali g 90
- Indimu ½
- Igi 1
- amavuta ya beurre/butter utuyiko 2
- Ubunyobwa bwa beurre/butter 60g
- ubunyobwa bukaranze butarimo umunyu 30g
Uko bikorwa :
- Shyira ibikoresho byumutse( dry ingredients) mu isorori
- Ongeramo butter
- Shyiramo igi uvange
- Shyiramo beurre y’ubunyobwa
- kata uduce muri pate
- Bishyire mu ifuru ku muriro uri kuri degree 160 z’ubushyuhe mu minota iri hagati ya -15 na 20
- Bikuremo ibikatemo uduce dufite forme za biscuits hnayuma ushyireho bwa bunyobwa bukaranze wongere ubisubize ku muriro bimareho indi minota iri hagati ya 10 na 15 photo : google


text:
Kigali: Nyuma y’igiterane cyabayemo ibitangaza ,Bishop Harerimana Jean Bosco ateguye amasengesho yo gusana igicaniro cy’Imana
Yanditswe na
10 July 2018 saa 06:51'
Bishop Harerimana Jean Bosco umushumba mukuru w’amatorero ya Zeraphath Holy Church mu Rwanda ukomeje gukoreshwa n’Imana ibitangaza bikomeye aho mu minsi ishize yakoze igiterane gikomeye kw’ishami ry’iri torero mu mujyi wa Kigali kikaberamo ibitangaza bikomeye ,ubu akaba ateguye amasengesho y’iminsi 4 yise ayo gusana igicaniro cy’Imana.
Bishop Harerimana Jean Bosco umukozi w’Imana ukoreshwa ibitangaza bikomeye
Uyu mukozi w’Imana ukomeje kubera benshi umugisha muri iyi minsi aho asengera benshi bafite ibibazo by’uburwayi bukomeye bagakira burimo nko guhagurutsa ababana n’ubumuga bwo kutagenda ,guhumura abatabona no gusengera indwara zituruka ku myuka mibi ,ibi ari nabyo byabereye mu giterane aheruka gukora ku mataliki ya 29 Kamena kugera kuwa 01 Nyakanga 2018 .
Uyu mukozi w’Imana nyuma yo kuva muri iki giterane agarukanye amasengesho yo gusana igicaniro cy’Imana azamara iminsi ine abera i Nyamirambo mu Miduha ahaherereye iri torero rya Zeraphath Holy Church .
Bishop Harerimana Jean Bosco arahamagarira abantu kuza muri aya masengesho yo gusana igicaniro cy’Imana
Mu kiganiro IYOBOKAMANA.COM twagiranye na Bishop Harerimana Jean Bosco yavuzeko abakristo bakwiye gusana igicaniro cy’Uwiteka kandi bagahora bahugurwa n’abashumba ku bijyanye no kubaha Imana kuko bigira umumaro muri byose kandi ko kuyikorera uyiryarya Bizana umuvumo ku muntu" .
Muri aya magambo uyu mushumba yagize ati :"Abantu bakwiye kumenya ko satani urwanya abera abarwanya mu mbaraga nyinshi kandi buri mwanya kandi ataruhuka amanywa n’ijoro aba arimo gukora bityo abasenga baba bakwiye gusenga Imana ubudasiba kugirango bahangane n’uyu mubisha satani .
Ati:" Iyi niyo mpamvu duteguye aya masengesho tuzajya dukora mu buryo bwo kwirirwamo kuva mu gitondo kugera kumugoroba kandi ndizeza abazayitabira ko azaba ari umwanya mwiza wo kwihererana n’Imana tukezwa tugasana igicaniro cy’Imana nyuma y’ibi ikabona aho ihera itwiyereka ,itugomororera imigisha yayo nkuko ijambo ryayo ribivuga ko ntamuntu waje uyisanga ngo ibure kumwiyereka".
Bishop ahamyako abazitabira aya masengesho bazahuriramo n’Imana
Iki giterane cy’amasengesho muri iri torero rya Zeraphath Holy Church i Kigali kizatangira kuri uyu wa gatatu taliki ya 11 kugera kucyumweru taliki ya 15 Nyakanga 2018 aho kizajya gitangira kuva saatatu za mugitondo kugera saa kumi n’imwe z’umugoroba kikazajya kibera kurusengero rwa Zerapthath Holy Church i Kigali ruherereye mu murenge Nyamarambo mu Miduha ahasigaye hitwa mu Migisha hafi y’ahakorera ibiro by’uyu murenge.
Iri torero rya Zeraphath Holy Church riyoborwa n’umukozi w’Imana Bishop Harerimana Jean Bosco hano mu mujyi wa Kigali rikorera mu murenge wa Nyamarambo mu Miduha ahasigaye hitwa mu Migisha nkuko twabivuze haruguru, gahunda z’amasengesho n’amateraniro yaho biba buri wa gatatu aho birirwa mu masengesho yo kwigaragaza kw’Imana kandi ajya aberamo ibitangaza bikomeye ndetse no kucyumweru mbere ya saa sita hakaba amateraniro asanzwe noneho nyuma ya saa sita hagakomeza igiterane cy’amasengesho.
REBA IMIRIMO N’IBITANGAZA BYAKOREKEYE MU GITERANE UYU MUKOZI W’IMANA ATEGUYE:


text:
Perezida Kagame ntazihanganira abayobozi biremereza
Asoza inama ya 15 y’Umwiherero Perezida Paul Kagame yasabye abayobozi bakuru b’igihugu gucika ku muco wo kwiremereza, abasaba kwiyoroshya bagashyira umutima ku kazi bagamije kugirira akamaro abo bayobora.
Perezida Kagame yabwiye aba bayobozi ko kwiremereza ari umuco mubi udafite icyo umarira nyirawo, ahubwo usanga udindiza akazi, ugasanga umuyobozi uwufite ntacyo amariye abaturage.
Yagize ati” Kumva ko kuba umuyobozi ari ukwicara abaturage bakakugana bakagushengerera gusa, ni ikibazo kijyanye n’umuco imyifatire ndetse n’imikorere idahwitse.
N’umuyobozi umanutse kureba abaturage agerayo yakabije abantu bose bagomba kumenya ko yaje. Bigatuma bamukinga urukuta rw’icyo bashaka ko abona, ikibazo kiri inyuma y’urwo rukuta ntakibone.”
Yatanze ingero za bamwe mu bayobozi yahishiriye amazina, avuga ukuntu usanga bakunda ababahakwaho benshi muri za Porotokole, bagera no mu baturage ugasanga ntimamenye ibibazo bafite kuko baba bahugiye mu kwitabwaho gusa.
Yatanze kandi n’ingero za bamwe mu baminisitiri bajya kuva mu ndege mu butumwa runaka ugasanga bahagaritse akazi k’abashinzwe umutekano ku kibuga cy’indege ndetse n’abayobozi b’ikibuga bose bahagaritse akazi akazi baje kwakira Minisitiri uvuye hanze.
Kuri ibi Perezida Kagame yagize ati” Ibi by’amaporotokole Birahenze kandi ntacyo bimaze. Nimubicikeho mukore akazi kanyu.”
Yakomeje agira ati” Ibi bimaze kungera ahantu, hari n’uwo nahamagaye mubwira ko ninongera kubona bamukorera ibyo byose nzamwirukana.”
Perezida Kagame yibukije aba bayobozi ko bakwiye gufata urugero ku bihugu bimwe byateye imbere, kuko ababiyobora barangwa n’umuco wo kwiyoroshya no guca bugufi, ahubwo bakimakaza umuco wo gukora cyane kugira ngo biteze imbere.
Ati” Mu bihugu bimwe na bimwe byo mu Burayi bagira umuco wo kwitwara nk’abantu, bakanagira umuco wo kwicisha bugufi bagakora, kandi ntibibabuza kuza ku mwanya mwiza w’imibereho ku rwego rw’isi”.
Yakomeje agira ati” Ikigira Amerika igihange buriya ni Umuco nta Kindi. Bafite umuco wo Kwigirira icyizere kandi ntabwo batinya kurwanira inyungu no kubaho kwabo.”
Perezida Kagame yagarutse ku bayobozi bakorera ku jisho.
Mu ijambo risoza umwiherero kandi Perezida Kagame yihanangirije abayobozi bafite umuco wo gukorera ku jisho, abasaba kuwucikaho.
Yatanze ingero z’uko hari aho aba ari bujye gusura hamaze imyaka igera ku 10 nta muhanda uhaba, ariko bakumva ko azahasura mu cyumweru kimwe hakaba hageze umuhanda umeze neza.
Ati “Iyo nagiye ahantu, ahatari umuhanda barawuhashyira. Nkibaza ukuntu iyi mihanda itari ihari mu myaka 10, mu cyumweru kimwe ubushobozi buvuye he? Ubushobozi buboneka igihe perezida agiye gusura ahantu buvahe? Kuki Buboneka uwo munsi? “
Yanatanze urugero rw’aho yari busure mu Ntara y’Uburasirazuba ntiyabasha kujyayo kubera impamvu z’akazi, abaturage bakamutumaho bamusaba kuzajya ababwira buri gihe ko ari buze kubasura, ngo kuko iyo abivuze nubwo atabasha kuhagera ibibazo bafite bikemuka.
Perezida Kagame yasoje ashimira abayobozi ku biganiro byiza bagize muri iyi minsi ine bamaze mu mwiherero, abashimira kubitekerezo byiza kandi byubaka byatanzwemo, abasaba ko bi byose bibafasha gutera imbere mu mpinduka u Rwanda rwifuza yaba mu mikorere mo mu musaruro.
Abafite umuco wo guca Intege abashaka kuzana impinduka baburiwe
Perezida Kagame yakomoje no ku bayobozi baca intege bagenzi babo bifuza kuzana impinduka bitwaje ko babarusha imyaka cyangwa se uburambe mu buyobozi, ababirwa ko uwo bizagaragaraho atazihanganirwa.
Yagarutse kuri Minisitiri w’Intebe Dr Eduard Ngirente amusaba kuzirinda abamuca intege kuko ari mushya, amusaba kuzabima amatwi agakora igikwiye.
Ati"Uracyari mushya, buriya uzagira abajyanama benshi utazi aho bavuye bazajya bakubwira ngo ’oya have, ibyo ntabwo bikorwa hano!’ Niba bitaraba, bizaba. Umunsi byabaye, ntuzabyemere."
Aburira abo baca intege bagenzi babo yagize ati" Hagomba kubaho ingaruka ku bayobozi babangamira, bakanaca intege abashaka kuzana impinduka."
Inkuru bijyanye
- Umuco wa ’Protocol’ si mwiza - Perezida Kagame
- VIDEO: ’Mucike ku muco wo kwiremereza’ - Perezida Kagame
- VIDEO: ’Iyo nagiye ahantu, ahatari umuhanda barawuhashyira’ - Perezida Kagame
- Umwiherero 2018: Abayobozi b’Uturere bariye indimi ku kibazo cy’imirire mibi n’isuku nke!
- Ba “Meya” bahaswe ibibazo ku mwanda ukigaragara mu baturage babiburira ibisubizo
- Ku nshuro ya kabiri, Perezida Kagame yagarutse ku mikoranire idahwitse mu bagize guverinoma
- Abayobozi bakuru b’igihugu barongera guhurira mu Mwiherero kuwa Mbere
Ibitekerezo ( 2 )
urwanda rufite umugisha wumuyobozi Irena kure turabizi ko abayobozi bakuhora mumpinduka ushaka ark uzabigeraho kagame dukunda namenye agaciro kamwe nange sinabyumva
Ibyo avuga ni byo kbx abayobozi bareke kwikomeza


text:
Kwibuka Bob Marley babifata nko kwizihiza Noheli
Abarasta batandukanye bo mu Rwanda batangaza ko umunsi wo kwibuka Bob Marley ari umunsi ukomeye kuri bo bagereranya na Noheli yizihizwa n’Abakristu.
Babitangaje ubwo Abarasta n’abafana ba Bob Marley muri rusange bizihizaga imyaka 36 ishize yitabye Imana, umunsi wizihizwa ku itariki ya 11 Gicurasi 2017.
Abarasta bo mu Rwanda nabo bizihije uwo munsi. Abo muri Kigali bawizihije babifashijwemo n’umuhanzi ucuranga mu njyana "reggae".
Uyu muririmbyi uzwi mundirimbo nka “Hobe Hobe” na “Ab’iwacu” yacurangiye abizihije uwo munsi bari bateraniye ku Inema Arts center ku Kacyiru.
Natty Dread avuga ko uwo munsi awufata nka Noheli ku Barasta bose kuko ngo nibwo buri wese yongera kumva umuziki wa Bob Marley akamwibuka nk’aho yaba akiri muzima.
Agira ati “Twebwe tumeze nk’abagize Noheli! Ni byiza ko buri wese abona mugenzi we neza akarangwa n’amahoro n’ubumwe! Imana ikishima ko abana bayo bakundana.”
Akomeza avuga ko imisatsi iboshye (amaderedi) bashyira ku mitwe yabo ishushanya intare ya Yuda, kandi ko iyo ntare ari Yezu kandi ko bizera ko azagaruka.
Ati “Jyewe nkunda Intare! Iyi misatsi ishushanya intare ya Yuda kandi ni Yesu twizera ko azagaruka.”
Rasta Bertin inshuti y’abana asanga Abarasta bagomba kwibuka Bob Marley.
Agira ati “Urukundo n’amahoro ni yo ntero yacu, amateka adusaba guhora twibuka, tukazirikana ubutwari bwa Bob Marley n’inyigisho yadusigiye. Tugomba kuba abarimu b’amahoro tukayatoza n’abandi twubaka igihugu cyacu.”
Manzi Dixon n’ubwo atari Umurasta yemeza ko batanga ubutumwa bwiza bw’urukundo n’amahoro kandi ko nta muntu ukwiye kwiyita Umurasta kuko afite amaderedi.
Agira ati “Hari benshi bafata Abarasta nk’ibirara, abanywi b’itabi, burya si Abarasta! Kuko bagira indangagaciro z’urukundo n’amahoro iyo utazubahiriza ntabwo uba Umurasta.”
Muri rusange Abarasta bahamagarira abantu bose guhinduka mu mitima, bagahindura isura bafite ku Barasta.
Ku itariki ya 11 Gicurasi 1981 nibwo Bob Marley ufatwa nk’Umwami w’injyana ya Reggae yitabye Imana azize indwara ya Kanseri.
Kubera indirimbo ze zuzuyemo ubutumwa bw’amahoro n’urukundo, abakunzi be bahora bamuzirikana buri mwaka, bakongera bagacuranga bakabyina indirimbo ze n’izindi za Reggae, bamuzirikana kandi barata ubutwari bwamuranze akiri ku isi.
Ibitekerezo ( 1 )
Nibe no kwibuka Bob Marley.Ariko kwibuka NOHELI,ni ikinyoma.Kuko nta muntu uzi itariki YESU yapfiriyeho.Iriya tariki ni impimbano kandi yari itariki ABAROMA bizihizaga ikigirwamana cyabo.Noneho Gatulika ihimba ko ariyo tariki YESU yavukiyeho.Abakristu nyakuri ntabwo bizihiza NOHELI,kuko ari impimbano kandi ituruka ku mihango ya gipagani.


text:
Umuryango wa Bibiliya mu Rwanda (BSR) wifatanyije na Gereza y’Abana kwizihiza Noheli n’Umwaka mushya
Umuryango wa Bibiliya mu Rwanda (BSR) wifatanyije n’abana bafungiye muri Gereza y’Abana ya Nyagatare ‘’Nyagatare Juvenile Prison’’ kwizihiza Noheli n’Umwaka mushya wa 2018. Iki gikorwa cyabaye kuri iki cyumweru tariki 17 Ukuboza 2017 ni kmwe muri gahunda zitandukanye uyu muryango wa Gikristo ugenda ukorera hirya no hino muri za gereza mu Rwanda muri gahunda yayo yo kugeza ibyanditswe byera ku bantu mu ngeri zitandukanye.
Aha abana bishimiraga gusangira Noheli n’Umwaka mushya
Umunyamabanga Mukuru wa BSR (Bible Society of Rwanda) Rev. Mukamakuza Thérèse yavuze ko iki gikorwa bagikoze mu rwego rwo kwifatanya n’abana bafungiye muri iriya gereza kwizihiza Noheli n’Umwaka mushya wa 2018 nk’ikimenyetso cyo kubaba hafi. Yakomeje avuga ko iki gitekerezo cyaje nyuma y’iminsi mike bahatanze Bibiliya zo kubafasha ariko bagasanga byanaba byiza bafashe umwanya nk’Umuryango wa Gikristo bakegera aba bana nubwo bafungiye ibyaha bitandukanye ariko kandi hakiri amahirwe ko nyuma yo kugororwa bagirira umuryango nyarwanda akamaro.
Ati ‘’Twaje hano nk’Umuryango wa Bibiliya mu Rwanda ngo tubabwire ko tubakunda kandi n’Imana ikibakunda, niyo mpamvu twaje gusangira namwe Noheli ngo tubifurize kuzasoza umwaka mufite ibyiringiro by’uko Imana ikibafitemo icyizere uko byaba bimeze kose.’’
Umuyobozi wa Gereza y’Abana ya Nyagatare MATEKA G.Vincent yashimiye Umuryango wa Bibiliya mu Rwanda ko batekereje kuri abo bana bakajya kubifuriza Noheli nziza n’Umwaka mwiza wa 2018. Ati ‘’Mu izina ry’Ubuyobozi bwa Gereza ya Nyagatare turabashimiye cyane ko mwafashe uyu mwanya mukaza kubana natwe kandi mukanatugezaho Ijambo ry’Imana ngo tubashe kugorora aba bana mu buryo bw’Umwuka, uyu ni umusanzu ukomeye mu gufatanya na Leta gukomeza kugorora aba bana.’’
Uyu munsi waranzwe n’ibikorwa bitandukanye byabimburiwe n’iteraniro bateguriwe na BSR, mu Ijambo ry’Imana hamwe na Pastor Desire Habyarimana usanzwe uyobora Agakiza.org yabwiye aba bana ko nubwo baba barakoze ibyaha bitandukanye ariko mu mutima wa Yesu babasha gukwirwamo bemeye kumwizera no kumweguria ubuzima.
Yifashishije ijambo ry’Imana Luka 8:27-40, yabamenyesheje ko agaciro Imana ibaha karenze cyane uko bakibwira, ababwira ko ibyiringiro bikiri byose ku muntu wese winjiye muri Yesu akemera kubana nawe ubuzima bwose.
Iki gikorwa Umuryango wa Bibiliya mu Rwanda wakoze kuri iki cyumweru kije gisanga Bibiliya 200 aba bana bahawe mu byumweru bibiri bishize ngo zijye zibafasha kumenya ijambo ry’Imana, kuri ubu bakaba bahawe ibitabo by’indirimbo, Imisomyi izabafasha gusoma Bibiliya umunsi ku munsi mu mwaka wa 2018, ibi byose bikaba byasojwe n’igikorwa cyo gusangirira hamwe cyanishimiwe n’aba bana mu buryo bukomeye.
Uretse kandi iyi gereza y’abana mu mpera z’uyu mwaka wa 2017 Umuryango wa Bibiliya mu Rwanda wegereye abagororwa muri za gereza zitandukanye ubashyikiriza Bibiliya ndetse na bimwe mu bikoresho by’isuku.


text:
Inyama zitarimo inyanya
Inyama zitetse muri ubu buryo zikunze kuribwa n’abantu badakunda ibirungo byinshi cyangwa se babibujijwe n’abaganga.
Ibikoresho :
- Inyama :1kg
- Ibitunguru : 3
- Tungurusumu uduce:4
- Amavuta ibiyiko : 3
Uko bikorwa
- Togosa inyama wakasemo duto mu mazi yabize iminota 30
- Mu yindi safuriya shyiramo amavuta hanyuma ushyiremo inyama
- Katiramo ibitunguru wakase na tungurusumu
- Bigaragure iminota 5 ntibishirire ariko bigafata irange
- Bitegurane n’igitoki cyoroshye.
Niba hari amazi yasigaye ku nyama yatekeshe ibindi.
Pamela
Photo : google


text:
28-02-2018 saa 16:27' | By Akayezu Jean de Dieu | Yasomwe n'abantu
10379 | Ibitekerezo
3
Bishop Rugagi Innocent uyobora Itorero Abacunguwe mu Rwanda (Redeemed Gospel Church),yavuze ko atigeze ahanurira Miss Shanitah ko azaba Nyampinga w’u Rwanda 2018, ahubwo ko yamusabiye umugsiha. Yanasonanuye ko nta bibazo biri Politiki byari gutuma ahunga igihugu nk’uko byavuzwe cyane ubwo yari yagiye muri Kenya.
Tariki 12 Gashyantare 2018, nibwo ubuyobozi bw’Umurenge wa Nyarugenge bufatanyije n’inzego z’umutekano bwafunze urusengero rw’ Itorero Abacunguwe mu Rwanda (Redeemed Gospel Church), riyobowe na Bishop Rugagi Innocent.
Ifungwa ry’Itorero Abacunguwe ryakurikiwe n’urugendo rw’uyu mushumba waryo muri Kenya muri gahunda y’ivugabutumwa, ibintu bamwe bahereyeho bavuga ko ashobora kuba ahunze igihugu nyuma y’uko urusengero rwe rufunzwe.
Mu kiganiro n’Itangazamakuru cyo kuri uyu wa Gatatu tariki 28 Gashyantare 2018, Bishop Rugagi yavuze ko ibyavuzwe kuri we mu irushanwa rya Miss Rwanda 2018, bitandukanye cyane n’ukuri, ahamya ko atigeze ahanurira Miss Shanitah ahubwo ko yamusengeye mu rwego rwo kumusabira umugisha.
Yagize ati “Tariki 4 Gashyantare 2018, nibwo nahamagaye umukobwa witwa Shanitah. Shanitah ni umwana wanjye, aririmba muri Angels (Korali yo mu Itorero Abacunguwe). Papa we ni umujyanama mu rusengero, rero niwe wansabye ngo nsengere umukobwa we ari mu irushanwa rya Nyampinga w’u Rwanda. Mu by’ukuri njyewe icyo nakoze ni ukumusabira umugisha ntabwo ari ukumuhanurira.”
Yakomeje avuga ko muri we asanzwe akunda gushyigikira abanyarwanda biyumvamo impano zitandukanye atanga urugero rw’umuhanzi Alpha Rwirangira watwaye irushanwa rya Task Project, aho yahise avuga ko ubwo uyu muhanzi yatwaraga iri rushanwa, Bishop Rugagi yari muri Kenya kandi ngo nawe yaramusengeye ndetse aranamushyigikira cyane.
Yagize ati “Mba numva ko nashyigikira umunyarwanda wese ufite impano runaka kandi agashaka kuyigaragaza. Nahamagaye Belinda na Shanitah ndanabasengera bombi ariko ntabwo nigeze mbahanurira. Uruzi iyo Imana iba yampaye ubwo buhanuzi? mba narabahanuriye.”
Ifungwa ry’urusengero ryabaye mu buryo butunguranye.
Bishop Rugagi yavuze ko iby’ifungwa ry’itorero ‘Abacunguwe’ bisa nk’ibyamutunguye dore ko uru rusengero rwari rwarabanje gufungwa nyuma , Umuyobozi w’akarere ka Nyarugenge aza kumuha urwandiko rumwemerera gufungura, biza kugera nyuma ubuyobozi bw’Umurenge buragaruka bufunga urusengero.
Yavuze ko bijya gutangira ari abazungu b’Abahinde bakorera hafi y’urusengero rwe, ahamya ko bagejeje ikibazo cyabo ku buyobozi bw’Umurenge wa Nyarugenge, ari nabwo ubuyobozi bwaje kumusaba ko yashyiramo ibyuma birinda urusaku (Sound proof).Ibi byuma Bishop Rugagi ngo yabishyizemo nyuma , Umuyobozi w’Umurenge araza aramufungira birangije ajya ku karere bamuha urupapuro rumuha uburenganzira bwo gufungura ariko nyuma umurenge uragaruka uramufungira.
Bishop Rugagi yabajijwe impamvu atagiye kurega ubuyobozi bw’Umurenge dore ko bwamufungiye kandi we afite ibyangombwa yahawe n’ubuyobozi bw’akarere bumwemerera kuba akorera aha hantu, avuga ko yanze kugonganisha inzego.
Yagize ati “Ikintu ugomba kubanza kureba ni ukureka ikintu kitwa igonganisha ry’inzego ugatwara ibintu mu mahoro, niba komanda wa Polisi turi kumwe akaba ari kubwira Gitifu ati ko afite urwandiko rw’iminsi ine kugira ngo abe yimutse mwamuretse, Gitifu ati oya.”
Bishop Rugagi yavuze ko yifuje kujya gukodesha icyumba kimwe mu nyubako yo kwa Makuza, nyuma ubuyobozi bw’Akarere ka Nyarugenge buza kumuhakanira bumubwira ko iki cyumba kiri hejuru mu igorofa, ibintu bishobora guteza ingorane mu gihe haba habayeho impanuka.
Yavuze kandi ko yari yatangiye kuvugana n’ubuyobozi bwa Kaminuza y’u Rwanda kugirango abe yatizwa aho gusengera muri iyi kaminuza ahazwi nka ‘Kigali Conference and Exhibition Village’
Ibyo guhunga igihugu
Bishop Rugagi Innocent, yasobanuye ko atigeze ahunga igihugu nk’uko byakunze kuvugwa aho yasobanuye ko yateguye urugendo rwo kujya muri Kenya mbere y’uko urusengero rwe rufungwa aho yari agiye mu giterane atagombaga gusiba kubw’impamvu zoroheje nk’izi zo gufunga urusengero rwe, aha yashimangiye ko ibijyanye n’ifungwa ry’urusengero yabisigiye aba Pasiteri bagenzi be bo muri iri torero.
Yagize ati “Nta bibazo bya Politiki mfitanye n’igihugu, yewe nta n’umuntu mfitanye nawe ikibazo hano mu Rwanda.”
Aha kandi yahise anasobanura ibyavuzwe ko afite umupfumu muri Kenya, aho yavuze ko hari ikipe nini yajyanye nayo muri Kenya, ahamya ko abo bantu bamubera abahamya.
Yagize ati “Iki cy’ubupfumu bwo muri Kenya, usibye n’ubupfumu nta n’umupfumu nzi.”
Yavuze ko aramutse abonye umupfumu yabikora nk’uko Paulo yabikoze agakora ibishoboka byose ngo ahinduke, ati “Keretse azanye imyuka mibi imbere yanjye ngo musengere akizwe azabe umukandida mu bugingo bw’Imana.”
Bishop Rugagi yasabye abanyarwanda by’umwihariko abasenga ko bamufasha bakamuha inkunga y’amasengesho kuko abona ari mu bihe byo kugeragezwa.
REBA VIDEO BISHOP RUGAGI ASABA KO BAMUSENGERA ANAHAKANA IBYO GUHUNGA:


text:
Ni ubuhe butumwa itorero rya Simuruna bwagenewe, mu nzandiko zandikiwe amatorero 7 yo muri Aziya?
“Wandikire marayika w’Itorero ry’i Simuruna uti “Uwa mbere ari na we w’imperuka, uwari warapfuye none akaba ari muzima aravuga aya magambo ati ‘Nzi amakuba yawe n’ubukene bwawe, (ariko rero uri umutunzi), n’uko utukwa n’abiyita Abayuda nyamara atari bo, ahubwo ari ab’isinagogi ya Satani. Ntutinye ibyo ugiye kuzababazwa. Dore Satani agiye gushyirisha bamwe muri mwe mu nzu y’imbohe kugira ngo mugeragezwe, kandi muzamara iminsi cumi mubabazwa. Ariko ujye ukiranuka uzageze ku gupfa, nanjye nzaguha ikamba ry’ubugingo.’ “Ufite ugutwi niyumve ibyo Umwuka abwira amatorero. “Unesha nta cyo azatwarwa n’urupfu rwa kabiri.”(Ibyahishuwe2:8-11)
N’ubwo ziriya nzandiko nzandikiwe ariya matorero arindwi ariko zirareba n’Itorero rya none. Mu nkuru y’ubushize twavuze ku itorero rya Efeso ariryo rya mbere muri ariya arindwi, twasanze iri torero rya Efeso ryarabayeho mu kinyejana cya mbere mu gihe cy’intumwa.
Uyu munsi umujyi wa Simuruna usigaye witwa Izimire aha ni mu gihugu cya Turikiya. Uyu mujyi wa Simuruna waragendekagas ugereranyije na Efeso. Uyu mujyi wa Simuruna watoranyijwe n’umwe muba Jenerale ba Alexandre le Grand w’umugiriki, uyu mujyi wagiye urangwamo ibikorwa byo gutoteza abakirisito, uvugwa cyane mu mateka wiciwe muri uyu mujyi ahorwa kwizera, yari umukuru w’itorero muri uyu mujyi akaba yaritwaga Apolikaripe, uyu akaba yarahoze ari umwigishwa w’intumwa Yohana. Urupfu rw’uyu m ukristo watwitswe ari muzima ahagana mu mwaka w’ijana na mirongo itanu n’agatanu. Uru rupfu rushashanya imibabaro y’abandi bakirisito bo muri uyu mujyi.
Urwandiko rwandikiwe itorero ry’I Simuruna ruragira ruti : “Wandikire marayika w’Itorero ry’i Simuruna uti “Uwa mbere ari na we w’imperuka, uwari warapfuye none akaba ari muzima aravuga aya magambo ati. Mu isezerano rya kera Uwiteka ni Imana imwe rukumbi, ni uwa mbere kandi ni uw’imperuka nkuko bigaragara mu gitabo cy’umuhanuzi Yesaya 44:66 kandi ni Umuremyi w’isi. Mu gitabo cy’ibyahishuwe iyo nyito uwa mbere n’imperuka yagiye ikoreshwa kenshi ashaka kuvuga Yesu, urugero nko mu byahishuwe 22:13 aho agira ati “ Ndi Alufa na Omega, uwambere n’uwa nyuma, Itangiriro n’Iherezo. Itorero ry’i Simuruna ntiryagombaga gutangazwa n’imibabaro yaryo kuko umugaragu ataruta shebuja kandi Yesu yari yaravuze ati ”Muzangwa n’abantu benshi babampora ” Yesu yabanjirije abamwizera bose mu nzira y’umubabaro niyo mpamvu abanyuze iyo nzira badakwiye kwibwirako aribo bonyine bababajwe bwa mbere hari ibyiringiro ku bantu nkabo,kuko Yesu yapfuye aranazuka, ntabihe bibi by’umubabaro birenze ibyo Yesu yagiriye ku musaraba. Ariko rero ntiyawuhozeho ikindi kandi ntiyaheze mu mva kubw’ibyo hari ibyiringiro by’umuzuko.
Ijambo rikomeza kuvuga ngo ‘Nzi amakuba yawe n’ubukene bwawe, (ariko rero uri umutunzi), n’uko utukwa n’abiyita Abayuda nyamara atari bo, ahubwo ari ab’isinagogi ya Satani.” Iri jambo ni ryiza ku mukirisito wese ujya wiyumvamo ko ari wenyine mu gihe cy’akababaro , kumenyako Yesu amuzi biteye akanyamuneza, Yesu wasogongeye umubabaro ntaburyo atamenya imibabaro y’abantu be. Ubwe yarivugiye muri Matayo 25:40 ati “Ndababwira ukuri yuko ubwo mwabikoreye umwe muri bene Data aba boroheje bari hanyuma y’abandi, ari jye mwabikoreye.” Uyu murongo uwitwa Sawuli w’i Taruso waje guhinduka Pawulo yarawusobanukiwe ari mu nzira ajya i Damasiko aho yaragiye kurebayo abakirisitu ngo abazane bashyirwe mu nzu y’imbohe , icyo gihe yumvise ijwi rya Yesu rimubwira riti “ undenganyiriza iki ?” Kimwe na bene wabo b’i Simuruna Sawuli nawe yibwiragako mu kurenganya abakirisito arimo akorera Imana.
Kuba Yesu yivugirako azi ubukene bw’abakirisito b’i Simuruna, ibi birerekana ivangura bakorerwaga n’abaturage bo muri uwo mujyi. Igishimishije ni uko hejuru y’ubwo bukene mu by’ubutunzi ,Yesu aziko hari abakire mu by’umwuka, ni abakire mu kumukunda. Muri uwo mujyi hari hatuye Abayuda benshi bamwe muribo bari barahindutse abakirisito,ibi byatumye Abayuda benshi bahagurukira kurwanya ubukrisito . Muri uru rwandiko Yesu arabashinja kwiyita Abayuda nyamara ataribo, si Abayuda nyakuri. Imyifatire yo kurenganya no gutukana niyo iranga Umuyuda utari uw’ukuri . Abayuda b’ukuri ni nk’ab’I Beroya dusanga mu Byakozwe n’intumwa 17:10-11, bakiranye ijambo ry’Imana umutima ukunze naho Abayuda batari ab’ukuri mu gitabo cy’ibyahishuwe 3:9 kibita abanyabinyoma, ikinyoma nicyo cyerekana abiyita intumwa kandi Atari zo, aba bafatwa nk’abakozi ba satani niyo mpamvu mu rwandiko babita abo mu isinagogi ya satani, umurongo wa 10 muri uru rwandiko rwa simuruna urimo kubahumuriza, haravugango “Ntutinye ibyo ugiye kuzababazwa. Dore Satani agiye gushyirisha bamwe muri mwe mu nzu y’imbohe kugira ngo mugeragezwe, kandi muzamara iminsi cumi mubabazwa. Ariko ujye ukiranuka uzageze ku gupfa, nanjye nzaguha ikamba ry’ubugingo.’
Uko bigaragara iminsi y’ahazaza h’i Simuruna irimo umwijima kuko mu rwandiko yamenyeshejwe mbere y’igihe ko izahura n’akaga. Abizera bari binjiye mu ntambara iri hagati Satani na Yesu ariko rero intsinzi yatangajwe hakiri kare, akarengane kagombaga kugira iherezo vuba. Itorero ry’ I Simuruna ryagombaga gusohokana intsinzi mu kigeragezo cy’iminsi icumi, iri torero ryasezeranyijwe ikamba ryo gukiranuka nkuko byagenze kuri Pawulo mbere yuko yicwa. Hano wakibaza impamvu hakoreshejwe ikamba kimwe n’ahandi muri bibiliya rijya rikoreshwa. Amateka avugako muri kiriya gihe cya kera hajyaga hakunda kubaho imikino ngororamubiri,iyo habaga habayeho amarushanwa uwabaga uwa mbere yahabwaga ikamba rikozwe mu byatsi, iryo kamba ryagiraga agaciro igihe gito, ntiryaramaga, kandi byasabaga umuntu guhora arihatanira kuri buri mukino iri kamba ritandukanye n’iryo Kristo atanga kuko atanga ikamba ry’ubugingo kandi ntiryangirika ni ukuvugako yambika umuntu kudapfa,ibihembo bye ni ubugingo buhoraho, mu gihe aba kiriya gihe bambikaga umuntu ikamba rikoze mu byatsi bibora, ntibirambe.
Urwandiko rusoza ruvuga ruti “Ufite ugutwi niyumve ibyo Umwuka abwira amatorero. “Unesha nta cyo azatwarwa n’urupfu rwa kabiri.” Yesu wapfuye akongera kubaho afite ubushobozi bwo gutanga ikamba ry’ubugingo kandi afite ububasha bwo gukingira unesha kugirango atagerwaho n’urupfu rwa kabiri. Hari abantu bagira ubutwari bwo kwanga ikibi icyo aricyo cyose bikaba byabaviramo gutakaza ubuzima bwabo, Yesu yarababwiye uti ” ntimutinye abica umubiri hanyuma ntibagire ikindi babatwara.


text:
Inama y’Abaprotestanti mu Rwanda (CPR), igize igihe ifite igitekerezo cyo gushyiraho radiyo yigenga yitwa Inkoramutima. Uwo mushinga ukaba waremewe n’Inama Nkuru yitangazamakaru, ugeze muri RURA kandi urimo uratera imbere neza.
Umuryango Prison Felloweship Rwanda ubaye uwambere rero mu gutera inkunga uwo mushinga wa Radiyo ya CPR. Mu kwezi kwa Gicurasi 2011, Inama y’Abaprotestanti mu Rwanda (CPR), yagejeje igitekerezo cyayo cyo gushyiraho radiyo ku miryango ya gikristo ikorera mu Rwanda irimo Prison Fellowship Rwanda. Icyo gitekerezo cyakiriwe neza n’iyo miryango kubera ubufatanye bwiza busanzwe hagati yayo.
Mu rwego rwo gushyigikira icyo gitekerezo umuryango Prison Fellowship Rwanda ubaye uwambere gushyira amafaranga y’u Rwanda ibihumbi ijjana (100.000 frw) kuri kompte yagenewe uwo mushinga.Uwo muryango ukwiriye gushimirwa na bose kuko wagaragaje umurava mwinshi n’ubufatanye mu buryo bwihuse kandi bufatika. Abandi bose ndetse n’amatorero n’imiryango bigize CPR bikwiriye gutera ikirenge mu cya Prison Felloweship Rwanda.
Par : RÉDACTION CPR
Le : 2017-11-15T11:36:00+01:00


text:
Hamaze iminsi havugwa ikibazo cy’abantu bavanga indimi mu gihe bari gutanga imbwirwaruhame mu nama zitandukanye, abavuga ubutumwa cyangwa se abaganira bisanzwe.
Mu itumanaho kuvanga indimi nyamara mu bo uri kubwira harimo abatazumva tubyita urusaku, muri make uba uri kubasakuriza.
Tuvuga ko kuvanga indimi kandi ubizi neza ko mu bo uri kubwira harimo abatazumva ari ukutita ku byo uri kuvuga, kuba utabitekerejeho rimwe na rimwe tukavuga ko ari no gusuzugura ururimi.
Dukurikije igisobanuro gisanzwe ijambo urusaku risobanurwa nk’ikintu cyose kivuga cyane kikabangamira abantu mu matwi. Ariko nyamara mu itumanaho igisobanuro cy’urusaku kirenze igisanzwe cyizwi na benshi.
Mu itumanaho ijambo urusaku risobanurwa nk’ikintu icyo aricyo cyose kivangira ubutumwa ku buryo uko buvuye ku wabutanze atari ko bugera ku wo bugenewe.
Urugero twafata hano ni ukuganiriza abaturage runaka maze ukajya uvangamo indimi z’amahanga batumva. Mu itumanaho tuvuga ko icyo gihe uba uri gusakuriza abo ubwira. Ikintu cyose kigenda kikavangira ubutumwa watanze bukagera ku wo bugenewe budasobanutse agatangira kwibaza ku gisobanuro cyabwo cyangwa rimwe na rimwe akabusobanura uko utabishakaga ni ikosa rikomeye mu itumanaho.
Ubundi ibi byakabaye bidakozwe na nyirugutanga ubutumwa bigakorwa nibura n’ibyuma cyangwa izindi mpamvu. Abiga itangazamakuru bababuza kuzigera bakoresha amagambo akomeye mu rurimi urwo arirwo rwose. Aha hari ubwo usanga nk’abanyamakuru bakoresha indimi z’amahanga bakoresha amagambo aremereye kumva wenda rimwe na rimwe bumva ko aribwo ababateze amatwi bumva ubuhanga bwabo, cyangwa ugasanga abakoresha nk’Ikinyarwanda barakoresha amagambo akomeye cyane atapfa kumvwa na buri wese. Ibi nabyo mu itumanaho tubyita urusaku kuko bituma ubutumwa bugera ku wo bugenewe budasobanutse.
Hari ibindi bintu bitandukanye mu itumanaho dufata nk’urusaku: urugero igihe uri kuvuga gacye, kuvuga utitsa ngo abantu bakumve neza, kuvuga udidimanga n’ibindi. Ibi nabyo tubishyira mu gatebo k’urusaku.
Guha umuntu ubutumwa umutuka, umubwira nabi, umukorera ivangura rishingiye ku bintu bitandukanye n’ibindi. Urugero uti “abakobwa niko mwabaye nta bwenge mugira, abahungu muri injiji, n’ibindi nabyo mu itumanaho bifatwa nk’urusaku kuko aho kugira ngo umuntu agutege amatwi arafata umwanya agerageza kwirwanaho akwereka ko ibyo uri kuvuga wibeshya.
Urundi rusaku rusa n’uru maze kuvuga ni ukubwira abantu bashonje. Urugero kwigisha abanyashuri saa sita cyangwa na nyuma yaho kandi batararya nabyo tubifata nko guta inyuma ya Huye mu itumanaho kuko baba batakumva.
Hari abavuga ko amagambo yose atari ko wayabonera Ikinyarwanda
Sindi umukozi w’Inteko y’Umuco n’Ururimi ariko abavuga ko kuvanga indimi bikarangira ubutumwa bwabo butumviswe neza ari ukubura Ikinyarwanda sinemeranya nabo.
Ufashe umwanya ukumva imbwirwaruhame z’Umukuru w’Igihugu cy’u Rwanda, Paul Kagame uzasanga Ikinyarwanda avuga kiba gitomoye ku buryo ubutumwa bugera ku bo bwagenewe ijana ku ijana nta gihindutse.
Hari ikintu cyiza akora abitewe no kuba azi abo ari kubwira. Niba ari abaturage ariko hari n’abandi bantu nk’abanyamahanga batumva ikinyarwanda, uzasanga akora imbwirwaruhame mu cyongereza hanyuma asubire inyuma ayivuge no mu Kinyarwanda kugira ngo n’abandi bose bumvireho. Kuki we abishobora?
Ubusanzwe mu iyigandimi tuvuga ko iyo usanze hari ijambo ry’amahanga ushatse kuvuga kandi ritari mu rurimi uri gukoresha ushobora kurivuga muri urwo rurimi rw’amahanga hanyuma ukagenekereza ku buryo nibura abo uri guha ubutumwa bumva icyo washatse kuvuga kuko nanjye ndabyemera ko hari aho Ikinyarwanda gikennye amagambo.
Impuguke mu mu itumanaho zatanga ubufasha
Uko imyaka igenda yicuma niko akamaro k’itumanaho karushaho kumvikana no guhabwa agaciro. Ubu ibigo byinshi bifite abo bita impuguke mu itumanaho. Izi mpuguke ni nk’izindi zose, ni nkuko wavuga impuguke mu kubaka imihanda, impuguke mu ishoramari n’abandi.
Ni abantu b’abahanga batanga inama bakanatanga amahugurwa mu bintu bakora. Gusa hari bamwe batarumva akamaro k’aba bantu neza bityo ngo banabegere.
Hari abumva ko bashinzwe gutumira abanyamakuru cyangwa kuvugana n’itangazamakuru gusa. Bariya bantu ni abahanga cyane mu itumanaho cyane ko baba barahawe akazi binyuze mu ipiganwa bakabitsindira.
Mbere yo kujya gutanga ikiganiro runaka muri rubanda uba ugomba kumugisha inama y’imvugo uza gukoresha n’uko ubyitwaramo. Nyuma y’ikiganiro uba ugomba kumubaza uko wabyitwayemo n’ibyo abona bikwiye gukosorwa, ukabimusaba mu nyandiko n’ubutaha ukazabyibuka.
Ugomba gukoresha uburyo bwose ntagutinye. Hari ubwo usanga aba bantu bagishwa inama igihe habaye ikibazo gusa kandi bataragishijwe inama mbere ngo babe banakirinda.
Aba bantu usibye gukora gahunda y’itumanaho ry’umwaka wose baba bagomba no guhabwa umwanya bagakora icyo twita igenzuratumanaho mu kigo.
Ubu ni uburyo bwo kugenzura uko ikigo gitanga cyangwa cyakira ubutumwa haba mu bakozi imbere cyangwa mu bantu b’inyuma. Ese umuyobozi mukuru w’ikigo atanga ubutumwa ate mu bakozi? Ese arabikoza? Ese bose ntibamutinya? Ese ntibabona aje bose bakikanga? Ese iyo umukozi yirukanywe ubwo butumwa butangwa bute mu bandi bakozi? Ese barasobanurirwa cyangwa bose basigara mu cyoba bakumva ko ejo ari bo bazakurikiraho?
Ibi byose byose bisaba itumanaho ryiza. Binatuma nta rusaku nkuko twarusobanuye hejuru ruza mu butumwa butangwa. Aha yuzuzanya n’umukozi ushinzwe abakozi. Ibi wenda tuzabigarukaho birambuye mu nyandiko y’ubutaha.


text:
waba ugira ukuri? Ese wowe ubwawe uhamya ko uri umunyakuri?
Reka mbabaze : waba ugira ukuri? Ese wowe ubwawe uhamya ko uri umunyakuri?Ese abo mukorana babivugaho iki?Inshuti zawe zakemeza neza ko uri umunyakuri?
Icyaha cyo kubeshya kivugaho cyane mu byanditswe. Umwazi wacu asobanurwa “umubyeyi w’ibinyoma”(to have 8:40).imigani 12:32 haravuga ngo”akanwa kabeshya nikizira ku uwiteka” .Pawulo yandikiye abagishwa: “nuko rero mwiyambure, ibinyoma, umuntu wese avugane ukuri na mugenzi we,kuko turi ingigo za bagenzi bacu”(abefeso:4.25).” ntihakagire ubeshya undi”(abakorosayi:3.9). kuki intumwa zingomba kwandikira abakritso bakanabibutsa kuatabeshya?kuko byoroshye ngutanga ukiri guto ugasinga umuntu abyunvise nabi.
Intumwa yohana yatumenyesheje ko “abanyabinyoma bose” bazashyirwa mu kiyaga cyu muriro(iby:21.8).Ntabwo dutunguwe ko abanyabyaha bazashyirwa mu kiyaga cyumuriro,uhubwo twibazaga ko kubeshya atari icyaha gikomeye. Ariko mu maso yi Imana, kubeshya n’icyaha gikomeye kuko Imana n’Imana yukuri. ukuri(yohana 14:17), kandi Yesu yaravuze ati”nijye nzira nukuri(yohana :14.6).,
Bamwe muri twe twigeze kugera ahantu tubwira ibinyoma, wenda iwanyu cyagwa aho ukorera. Twese twigeze kuba muribyo bihe yakarengane kubera ikinyoma runaka. Reba ibibazo muryango, mu kazi cyangwa mu rusengero haramitse hajemo ikinyoma. Yesu hano aratwibutsa ko ukuri kubatura. Ubwo Yesu yatangaga inzi nyigisho, abantu baramusubije bati “ko turi urubyaro rwa Aburahamu, akaba ari ntabwo twigeze na hato kuba imbata z’umuntu wese, none uvugiye iki ngo tuzabaturwa? “(yohana:8.33).
Ntibuvanga ko icyaha kitugira imbohe. Yesu arabasubiza ati”Ni ukuri, ni ukuri, ndababwira y’uko umuntu umuntu wese ukora ibyaha ari imbata y’ibyaha. Imbata ntiba murugo iteka, ahubwo mwene nyirarwo ni we urugamamo iteka. Nuko Umwana nababatura, muzaba mubatuwe byukuri. (yohna:8.34-36). Ibinyoma biratuboha bikandushyira mu mwijima w’ububata ariko ukuri kurabatura.
Mu butumwa bwa Yesu ubwo yarari I Roma, Pilato aramubaza ati” none ga uri umwami? “.Yesu aramusubiza ati”wakabimenye ko ndi umwami. Iki ni cyo navukiye kandi nicyo cyazanye mu isi: ni ukugira ngo mpamye ukuri, uw’ukuri wese yunva ijwi ryajye.(yohana:18.37). Ukuri guturuka mu kubaha Imana! Niba dushaka ukuri ku kinu runaka, dusubire ku ijambo ry’Imana.
Ukuri ntabwo kwemezwa aruko abantu bicaye bagakora it’s inda. Ukuri ntikuboneka aruko twirebye tukavuga,” Yego, uku n’ukuri kwajye, “. Ukuri guhishurwa n’Imana yukuri. Uko niko Yesu yabwiye Pirato.” Umuntu wese wumunyakuri yumva ijwi ryanjye “.Kuberiki kumva Yesu? kubera ari ukuri.
Ibyaha, ibinyoma cyagwa ukundi kuyoba kose kuratuboha. Biradusenya. Bitungira imbohe. Byica umubano wa bashakanye. Byagiza umubano. Bihundura urusengero n’ishyirahamwe. Umwami wacu yaje mu jambo rye kungira atubohore. ukuri kurabatura. Ibyaha biratuboha, Ukuri Kukatubatura. Ibyaha biratuboha; Yesu Christ akutubohora. Nta byishimo biruta ibyo tungira iyo turi mubushake bwi Imana. Ntabwo twabohoka tutari gukora icyo Imana yaturemeye nugukora. Kubohoka no kuzuzwa ntibiboneka mu buyobe ahubwo mu kuri ku Ijambo ry’Imana. Ese hari ubuyobe mu buzima bwawe?cyangwa irindi vumburwa? wenda warigeze kubeshya inshuti,
umuvandimwe cyangwa mugezi wawe mu kazi? ukaba warakoze urubunga rw ‘ubugambanyi. Igisubizo nikihe? Emerera ukuri kw’Ijambo ry’Imana kumurike mu buzima bwawe no mu mutima wawe. Ukuri kuzakubatura.
Uwiteka abahe umugisha


text:
Mbese imibereho ya Nehemiya twayigiraho iki?
Ezira na Nehemiya babayeho mu gihe kimwe, kandi bombi banditse ku iyubakwa rya Yerusalemu ku ncuro ya kabiri, imyaka myinshi nyuma yo gusenywa n’ingabo za Babuloni, ziyobowe na Nebukadinezari. Ezira we yanditse ku kongera kubaka urusengero,igikorwa cyari kiyobowe na Zerubabeli, mu gihe Nehemiya we yibanze ku iyubaka ry’inkike z’i Yerusalemu.
Mu bihe bya kera, imijyi yo muri Aziya yo hagati yabaga igoteshejwe n’inkuta z’amabuye ndetse n’abarinzi babaga ku marembo. Abantu rero bakomeye muri buri mujyi babaga barimo gukorera ubucuruzi ku marembo y’umurwa, ariko banahanahana amakuru ya buri munsi.
Inkuru ya Nehemiya itangira mu mwaka wa 445 MK.,ukaba ari umwaka w’ingenzi kubera ko umuhanuzi Danyeri, wo mu gihe cya Ezira na Nehemiya, hari icyo yari yarawanditseho (Danyeri 9:24-27).
Ubuhanuzi bwa Danyeri (Danyeri 9:25): "Nuko ubimenye , ubyitegereze yuko uhereye igihe bazategekera kubaka i Yerusalemu bayisana kugeza kuri Mesiya Umutware hazabaho ibyumweru birindwi, maze habeho ibindi byumweru mirongo itandatu na bibiri bahubake basubizeho imiharuro n’impavu, ndetse bizakorwa mu bihe biruhije.”
Ntituzi niba Nehemiya yari azi ko arimo asohoza ubuhanuzi bwanditse mu gitabo cya Danyeri, ariko uyu mukozi w’Imana, wari nawe mu bunyage i Babuloni muri icyo gihe,atangiza inyandiko ze isengesho yingingira ubwoko bwe bw’Abisraheri, nkuko Danyeri yingingaga Imana, ngo ibababarire ibasubize mu gihugu cyabo.
Nehemiya yashyize neza ku murongo ibihe by’umwihariko uko bikurikirana, ayobowe n’umwuka, kugira ngo habeho inyandiko z’igihe itegeko ryo gusana urusengero rw’i Yersalemu ryatangiwe.
Mbere y’uko asaba umwami uruhushya rwo gusana inkike z’i Yerusalemu, Nehemiya yabanje gusenga, maze Imana imuha ibyo yasabye. Ava i Babuloni, yahuye n’abagabo b’Abarabu baramuseka kubwo icyo yari agiye gukora. Neh 2:20 hagaragaza ukuntu yasubije nk’ufite uburenganzira ku gihugu cye ati: ‘Imana nyirijuru niyo izatubashisha. Nicyo kizatuma abagaragu bayo twubaka, ariko mwebwe, nta mugabane mufie habe n’urwibutso muri Yerusalemu.’"
Nehemiya yakomeje umugambi we wo gusana Yerusalemu. Imana imuha abamufasha ba ngombwa, bityo batangira kubaka. Gusa abanzi bo ntibaretse kumurwanya, abatifuzaga ko bubaka. Ariko Uwiteka yaramurwaniriye nawe nkuko yarwaniriye Mose (Kuva14:14). Nehem 4:20 agira ati, "Aho mwumva ikondera rivugiye, mube ariho mutabarira. Uwiteka aributurwanirire" Uyu ni umugambi Imana yari yarateguye kera wo gukura ubwoko bwayo mu bunyage i Babuloni ngo ibagarure mu gihugu cyabo bongere bayisengere mu rusengero.
Twakura amasomo menshi kuri Nehemiya nko kugarura ubusabane hagati yacu n’Imana no kuburinda. Ubwo abantu bari bagarutse mu gihugu bakanagisana ikintu cya mbere cy’ingenzi bahereyeho ni ukugenzura ko abantu bakibuka amategeko y’Imana. Bityo Ezira, umutambyi, yamaraga umwanya munini cyane imbere y’iteraniro abasomera amategeko, kugira ngo bamenye neza icyo Imana ibashakaho.
Nehem 8:18 agaragaza uko ubuzima bw’umukristo bwakagombye kuba, ko buri munsi agomba gusoma ijambo ry’Imana: “Kandi Ezira yahereye ku munsi wa mbere w’ibirori ageza ku munsi wa nyuma, asoma igitabo cy’amategeko y’Imana uko bukeye. Bagira ibirori by’iminsi irindwi, kuwa munani babaho guterana kwera nk’uko itegeko ryari riri.”
Ikindi twakigira kuri Nehemiya nuko, Nehemiya agaragara nk’umugabo wo gukiranuka ndetse akarinda gukiranuka kwe. Yabaga kure y’iwabo, ariko ntiyigeze atakaza ibyiringiro ko umunsi umwe yazatahuka. Yamaze igihe kinini aba mu gihugu cy’abapagani mu bunyage, ariko kwizera ntikwagabanutse, yakomeje kwiringira Imana ya Abrahamu, Isaka, na Yakobo.
Yarwanishaga gusenga, buri kimwe cyose akakereka Imana mbere yo kugikora, agasabira ubwoko bwe, kandi yabonye ingororano z’umuhati no kwihangana kwe. Nehemiya yitaga cyane ku bwoko bwe kuburyo atigeze atakaza ikizere cyo kongera kubakwa, atari kugaruka mu gihugu cyabo gusa ahubwo no kongera kugira ubumwe n’Imana yahamagaye sekuruza Abrahamu, ikamujyana muri icyo gihugu ikamusezeranya isezerano ritazakuka, ari naryo Nehemiya yari yiringiye ko rizahoraho iteka ryose.
by Jean Dominique BYIRINGIRO,


text:
Kora ibyo ukunda kandi ukunda ibyo ukora
“Shaka icyo ukunda gukora cyane, icyo
ushobora gukorera ubusa hanyuma wige
kugikora neza kuburyo abantu bishimira
kukiguhembera.”
Nubwo harimo ukuri kudashidikanywaho muri iyi nteruro, abantu bake nibo bashobora kuba bita kuri iyi nama. Aho wajya hose uzahasanga abantu bashaka kunezerwa mu buzima bakora ibyo banga kandi banga ibyo bakora. Ntushobora kuzagera ku ntego yawe ukora ibyo wanga.
Impano uzayisanga hake mubyo dukorana umuhati cyangwa ibyo twanga buhoro. ntishobora kuboneka mu gukora ibyo abandi babona ko ari byiza cyane kuri bo, ahubwo tugomba kumvisha abatuzengurutse ko bagomba kongera ingamba zo gukora ibyo dukunda gukora.
Tuba mu isi aho abakoresha bake bonyine aribo bazagabanya akazi bakurikije ibyo ukunda ariko twakagombye kubigabanya tugaragaza ubushobozi bwacu no kugira ibyo dukunda iby’agaciro gakomeye mu kazi kacu. Isoko ryishimira kandi rikanahemba umusaruro.
Waba wifuza kugabanya umurimo wawe no kwishima? niba ubishaka, kora ibikurimo. bikore cyane kandi ubiteze imbere. Iga ubwenge bwose bushoboka bubyerekeyeho bushobora gushyigikira ibyo ukunda byakuvana kucyifuzo bikakugeza ku buhanga buhanitse.
{loadposition socialplugins}
Bazakomeza guha agaciro amagambo yavuzwe na Salomo umwami wa Isirayeri wa kera mu binyejana byatambutse. “Impano y’umuntu imuha umwanya kandi ikamuzana imbere y’abantu bakomeye.”
Kugera kuri ibi si ikintu cyoroshye. Gisaba bwa mbere kwizera ubushobozi bwawe, kwiyemeza kubukuza no kubugeza kubuhanga buhanitse ndetse no kwiyemeza kubusangiza isi igaragar ko ariyo itabyitayeho cyane. Igitekerezo gikomeza: Sinigeze ngira icyo nkora mu buzima bwanjye.byose byari imikino-Thomas Edison.
www.anthonygitonga.com


text:
Intumwa za Namibiya zashimye uko u Rwanda rufasha urubyiruko
Yanditswe na SEZIBERA ANSELME
Itsinda ry’Abagore 5 bahagarariye abandi mu bagize Inteko Ishinga Amategeko mu gihugu cya Namibiya bakoreye uruzinduko rw’iminsi 6 mu Rwanda bashima gahunda zinoze igihugu gifite zifasha urubyiruko.
Uru ruzinduko rugamije kwigira k’u Rwanda inzira rwanyuzemo n’uburyo rwakoresheje mu kurwanya ubushomeri by’umwihariko mu rubyiruko ndetse n’abagore.
Margaret Nkungano Mahoto uyoboye iryo tsinda ry’abavuye Namibiya, avuga ko baje mu Rwanda kureba uburyo barwigiraho uko inzego zinyuranye zagiye zitera imbere, uburyo bwo guhanga imirimo n’ibindi.
Agira ati “Nta bwo ushobora kumva urubyiruko rwijujutira kutagira icyo rukora, rudafite umurimo kuko ureba hirya hino ukabona rufite icyo rukora bose twavuga ko bafite akazi, nta kindi bikomokaho uretse kuba igihugu gifite gahunda nziza zinoze kigenderaho kandi zifasha n’urubyiruko byongeye n’abagore bakabona akazi.
Mu gihugu cyacu urubyiruko rusoje amashuri rusuzugura imirimo rukanga gukora, ubutaka usanga budupfira ubusa, nta gahunda na politiki by’ubuhinzi zifatika wahabona, navuga ko urubyiruko n’abagore muri Namibiya babayeho mu bukene kuko usanga benshi bataka ubushomeri”.
Margaret avuga ko muri rusange urubyiruko rugera kuri 50% nta kazi rufite rubayeho mu bushomeri iwabo kandi hakaba hataragaragara uburyo bwo gukemura icyo kibazo.
Perezida w’Umutwe w’Abadepite, Hon. Mukabalisa Donatille, yavuze ko hari byinshi iryo tsinda rizigira ku Rwanda nk’uko babyifuje cyane cyane uburyo nk’igihugu cyashyizemo imbaraga kugira ngo kirwanye ubushomeri mu rubyiruko nka kimwe mu by’ibanze.
Hon. Mukabalisa agira ati “Icya mbere ni uko hariho ubushake bwa politiki, icya kabiri hari uburyo bwashyizweho haba mu rwego rw’amategeko, haba mu rwego rw’ibigo bitandukanye biba byarashyizweho kugira ngo icyo kibazo abantu bakirebe kandi bakigire icyabo banabirebeye mu burezi.
Mu guhangana n’icyo kibazo mu Rwanda hanubatswe inzego kandi hagakurikiranwa uburyo zikorana kugira ngo zishyire imbaraga hamwe bityo icyo kibazo cy’ubushomeri mu rubyiruko, kirebana no kurwigisha, kuruhindura imyumvire bakumva ko basabwa kwigishwa guhanga imirimo kandi banatanga imirimo bakareka kumva ko biga bagamije kujya kuyisaba”.
Hon. Mukabalisa ashimangira ko hari ubumenyi izo ntumwa ziri buhabwe kuko mu gihe zifite mu Rwanda zizagenda zihura n’inzego zinyuranye.
Atangaza ko zizagira umwanya wo guhura na Minisiteri ifite urubyiruko mu nshingano, bakazahura na Minisiteri ifite umurimo mu nshingano, Ikigo k’igihugu gishinzwe guteza imbere imyuga n’ubumenyingiro (WDA), bakazanagira umwanya wo kuganira na komisiyo y’Inteko Ishinga Amategeko ishinzwe izo nshingano kugira ngo na bo bazabashe gukora ibyo bumva byabagirira akamaro mu gihugu cyabo.
Mu kurushaho kumenya icyo u Rwanda rwasanze rwakwigira ku gihugu cya Namibiya nyuma y’ibiganiro byabanje, Hon Mukabalisa yagize ati “Kugeza ubu ibyo twabajije twumvise basa nk’aho bagifite intambwe ndende yo gutera ari nayo mpamvu baje kwigira ku gihugu cyacu kubera ko amakuru bafite ari ay’uko hari intambwe tumaze gutera igaragara kandi hari n’ubushake bwo gukomeza gutera izindi nyinshi kuko nubwo tuvuga ko hari izimaze guterwa hari byinshi dusabwa gukora ariko icya ngombwa ni ukugira ubwo bushake kandi tukanamenya ko hari ibyo tugisabwa gushyiraho nk’uburyo bushoboka kugira ngo tubashe kugera ku byo twifuza”.
Hon. Mukabalisa avuga ko mu guhanga akazi hashobora no kwifashishwa ubutaka igihugu gifite kuko bagaragarije Abanyanamibiya uburyo hashyizweho itegeko ry’ubutaka, bamenyeshwa icyo riteganya n’uburyo rigirira akamaro ababufite kugira ngo babe babutangaho ingwate babone amafaranga yabafasha gukora indi mirimo itari iy’ubuhinzi cyangwa n’ijyanye nabwo.


text:
Igitaramo Buravan aheruka gukorera mu Mujyi wa Bruxelles, cyabereye ahitwa Birmingham Palace. Uyu muhanzi wari ugezeyo bwa mbere, yarishimiwe bidasanzwe n’abamukundaga bataramubona.
Buravan yaririmbye mu buryo bwa live nyinshi mu ndirimbo ze zakunzwe mu myaka itatu amaze akora umuziki, mu byo yavugiraga imbere y’abafana, yitsaga cyane ku kumvikanisha ko ‘yari afite inyota yo gutaramana n’abakunzi be mu Burayi’.
Uyu muhanzi yavuye i Kigali ku wa Kabiri tariki ya 10 Nyakanga 2018, yageze mu Bubiligi aruhuka iminsi ibiri hanyuma ataramira abakunzi be; kuri iki Cyumweru tariki ya 15 Nyakanga 2018 yagiye i Paris kureba igitaramo Beyonce n’umugabo we Jay Z bakoreye kuri Stade de France.
Buravan azagaruka mu Rwanda ku wa Kabiri tariki ya 17 Nyakanga 2018, nagera i Kigali azahita atangira kunoza gahunda yo kurangiza umushinga wa album ye ya mbere no gutegura igitaramo kigari azakora mu Ukuboza 2018 ayimurika.


text:
Gatsibo: Abatoza b’intore barasabwa kuba umusemburo w’aho batuye
Abatoza b’intore bafata ifoto y’urwibutso hamwe n’ubuyobozi bw’Akarere ka Gatsibo Abatoza b’intore batoje abanyeshuri barangije amashuri yisumbuye, basabwe kuba umusemburo w’aho More...
Gatsibo: Urubyiruko rwakanguriwe kuba umusemburo wo kurwanya ibiyobyabwenge
Hangijwe ibiyobyabwenge byiganjemo kanyanga, chief waragi hamwe n’urumogi Urubyiruko rurangije amashuri yisumbuye rwo mu mirenge itandukanye igize akarere ka Gatsibo rurakangurirwa kuba umusemburo wo kurwanya More...
Nyabubare: Ntihakirangwa ibikorwa by’urugomo kubera kureka ibiyobyabwenge
Muri iyi santeri ya Nyabubare mbere babyukaga bajya kunywa kanyanga Bamwe mu batuye mu gasanteri ka Nyabubare mu murenge wa Rugarama, Akarere ka Gatsibo, bemeza ko ibikorwa by’urugomo n’ibiyobyabwenge More...
Gatsibo: Mayor vows to improve district performance
Richard Gasana Gatsibo district Mayor Richard Gasana, has said he believes his district can do better, despite the previous poor performance.           He said this while More...
Gatsibo: Bafashe ingamba nshya zo kuzesa imihigo
Umuyobozi w’Akarere ka Gatsibo Gasana Richard Nyuma yo kuza ku mwanya wa 24 mu mihigo, ubuyobozi bw’Akarere ka Gatsibo bufatanyije n’abaturage ubu bafashe ingamba nshya. N’ubwo Akarere More...
Kabarore: Abacururiza utubari mu ngo baratungwa urutoki
Ibiyobyabwenge bifatwa biramenwa ku bufatanye n’inzego z’umutekano Bamwe mu batuye mu Murenge wa Kabarore, ntibishimiye abacururiza inzoga mu ngo kuko biba intandaro ku bana mu kunywa ibiyobwabwenge. Umubyeyi More...
Gasange: Urubyiruko ruremeza ko Perezida Kagame yarukuye kure
Urubyiruko rwibumbiye muri za koperative zitwara abantu, mu karasisi mbere yo gutanga ibitekerezo byabo Urubyiruko rwo mu Murenge wa Gasange mu Karere ka Gatsibo, ruvuga ko kuva Perezida Kagame yatangira kuyobora More...
Rugarama: Basabye ko Perezida Kagame yazakomeza kuyobora kugeza ananiwe
Abaturage bari bakubise buzuye baje gusaba ivugururwa ry’itegeko nshinga Abaturage bo mu murenge wa Rugarama bagendeye ku byiza Perezida Kagame amaze kubagezaho kuva yatangira kuyobora Igihugu, bifuje ko More...
Rugarama: Basabye ko Perezida Kagame yazakomeza kuyobora kugeza ananiwe
Ibyishimo na morale byari byose mu baturage b’Umurenge wa Rugarama Abaturage bo mu murenge wa Rugarama bagendeye ku byiza Perezida Kagame amaze kubagezaho kuva yatangira kuyobora Igihugu, bifuje ko yazakomeza More...
Kabarore: Bizeye ko Perezida Kagame atazabatenguha ku cyifuzo cyabo
Abaturage wabonaga bafite ibyishimo byinshi Abaturage basobanurira abadepite icyabateye kwandika basaba ihindurwa ry’ingingo ya 101 Abaturage bo mu murenge wa Kabarore mu karere ka Gatsibo, bavuga ko bafite More...


text:
Radisson Blu Hotel and Convention yatekereje gusabana n’abana 120 harimo n’abaturuka mu miryango itishoboye batabona ubitaho buri mwana ku giti cye, ibategurira umunsi udasanzwe kuri uyu wa Kabiri, tariki ya 26 Ukuboza 2017.
Abakozi ba Radisson Blue bagaburiye abana, banabatembereza muri Convention Center, baridagadurana mu kubagaragariza urukundo.
Abana batumiwe na Radisson Blu ni abarererwa mu kigo cya Centre Cyprien et Daphrose Rugamba, abo mu cya “Mai Childhood Academy” hazwi nko kwa Gisimba ndetse n’abandi bo mu miryango isanzwe bahurira mu isomero rya Nyamirambo Women Center.
Umuyobozi wa Hotel Radisson Blu, Sami Durelli, yavuze ko bashatse kugaragariza urukundo abana ariko cyane cyane ababayeho mu buzima bwihariye nk’abarerwa n’imiryango yita ku bana.
Yagize ati“Muri Radisson Blu twumva ko dufite inshingano kuri sosiyete duherereyemo, uyu munsi twatumiye ibigo bifite ibikorwa byo kwita ku bana kugira ngo twishimane nabo muri ibi bihe bya Noheli; ni impano ya Noheli twashakaga kubaha.”
Yongeyeho ati "Twishimye cyane kubabona baseka, bidagadura kandi bishimira gutembera muri Convention center hamwe natwe.”
Abana bishimiye cyane gutemberezwa muri Convention Center bagezemo bwa mbere.
Nsabimana Pascal w’imyaka 13 wo muri Centre Cyprien et Daphrose Rugamba ati “ Nishimye cyane kuko najyaga mpabona muri televiziyo. Ikindi cyanshimishije ni uko nariye ibiryo byo muri hotei… biba ari byiza cyane.”
Uwamariya Marie Ange w’imyaka 13 wari waturutse mu isomero rya Nyamirambo Women Center ati “Nishimye cyane kuko natembereye ndetse nungutse n’inshuti nshya.”
Umuyobozi wa Centre Cyprien et Daphrose Rugamba, Bitega Joseph, yatangaje ko bashimye Radisson Blu and Convetion Center kuko batekereje ku bana bihariye.
Ati “Twabashimiye kuko usanga abana dufite ari abana baba baravuye mu miryango kubera ibibazo by’amakimbirane bityo bakaba baragize ibihe bike byo kwishima mu buzima bwabo. Ni igikorwa cyiza kuko gituma bumva ko ari abana nk’abandi.”
Abana batumiwe bari hagati y’imyaka irindwi na 13 baririmbye, barabyina ndetse baridagadura, banezezwa no gutembera muri Convention Center.
Abana batumiwe bari hagati y’imyaka irindwi na 13 baririmbye, barabyina ndetse baridagadura, banezezwa no gutembera muri Convention Center.
Amafoto: Muhizi Serge


text:
Icyaha ni iki?
Ikibazo: Icyaha ni iki?
Igisubizo: Bibiliya ivuga ko icyaha ari ukwica amategeko y'Imana (1 Yohana 3:4) no kwivumbura ku Mana (Gutegeka 9:7, Yosuwa 1:18). Lusifero, ushobora kuba yariwe Malayika mwiza kandi ukomeye kurusha abandi, niwe wadukanye icyaha. Mu kutishimira umwanya we, yashatse kwiterura ngo asumbe Imana, bikaba byaramuviriyemo kugwa, icyaha gitangira ubwo (Yesaya 14:12-15). Yahise ahabwa irindi zina, Satani, ari nako azanira icyaha abantu mu busitani bwa Edeni, aho yagerageresheje Adamu na Eva ibyari byamukozeho nawe, ababwira ngo 'muzamera nk'Imana'. Itangiriro 3 hatubwira uko Adamu na Eva bigomoye ku Mana n'itegeko ryayo. Kuva icyo gihe, icyaha cyakomeje kuba umurage uhererekanywa mu bantu. Abaroma 5:12 hatubwira ko nkuko icyaha cyanyuze muri Adamu cyinjira mu isi, urupfu narwo rwakurikiyeho kuko 'ibihembo by'ibyaha ari urupfu' (Abaroma 6:23).
Binyuze muri Adamu, abantu batangiye guhererekanya kamere y'icyaha, kuva cyakwokama abantu. Ubwo Adamu yacumuraga, kamere ye yahise yanduzwa n'uko kwigomeka kwe, maze uko gupfa mu mwuka abiraga abamukomotseho. Ntabwo tuba abanyabyaha kuko dukora ibyaha; ahubwo dukora ibyaha kuko turi abanyabyaha. Ibi nibyo bita icyaha cy'inkomoko. Nkuko tuvuka dusa n'ababyeyi bacu ni nako tuvukana kamere y'icyaha dukomora kuri Adamu. Ibi byababazaga Umwami Dawidi cyane, agera aho ataka muri Zaburi 51:7 'Dore naremanywe gukiranirwa, mu byaha ni mo mama yambyariye'.
Ubundi bwoko bw'icyaha ni 'icyaha cy'igitsindirano'. Gutsindira ubundi bivuga 'gufata ikintu cya runaka ukakigereka ku wundi'. Mbere yuko amategeko ahabwa Mose, ntabwo icyaha cya Adamu cyari cyakagerekwa ku bantu, nubwo bari abanyabyaha kubera karande yabo. Nyuma yuko amategeko y'Imana atangiwe, batangiye kubarwaho ibyaha byabo (Abaroma 5:13). Na mbere yuko abantu batangira kubarwaho ibyaha byabo, bakomezaga kubiryozwa, binyuze mu gihano cy'icyaha arirwo rupfu (Abaroma 5:14). Abantu bose, uhereye kuri Adamu na Mose, ntibanyuraga mu rupfu kubera kwica amategeko ya Mose (kuko bari batarayahabwa), ahubwo kubera kamere bakomora kuri karande yabo. Nyuma y'amategeko ya Mose, urupfu rwagumyeho kubera kamere y'icyaha abantu bavukana no kubera kwica ayo mategeko.
Ariko rero Imana yaje gukoresha ku neza yacu iryo hame ryo gutwerera icyaha undi muntu ubwo yatsindiraga ibyaha byacu Yesu Kristu, maze arabihanirwa (urupfu) ku musaraba. Mu gutsindirirwa ibyaha byacu, Imana yamubazeho ko ari umunyabyaha (nubwo atari we), maze yemera guhabwa igihano cyacu twese (1 Yohana 2:2). Ni ngombwa kumva ko Yesu yatsindiriwe icyaha, ariko ko atakomoye kamere mbi kuri Adamu. Yahawe igihano cy'abanyabyaha, nubwo atigeze aba we. Kamere ye izira inenge ntiyigeze na rimwe yanduzwa n'icyaha. Yafashwe nk'aho yakoze ibyaha byose uko byakabaye, nubwo nta na kimwe yigeze akora. Ni muri ubwo buryo rero Imana yatsindiriye gukiranuka kwa Kristu abamwizera bose, itubaraho ubukiranutsi, kimwe nuko yamutsindiriye ibyaha byacu (2 Abakorinto 5:21).
Icyaha cya 3 ni icyaha gatozi, twese dukora buri munsi. Kuko twavukanye kamere y'icyaha dukomora kuri Adamu, buri munsi turacumura, byaba ari ibyaha twita bito kugeza ku binini nko guhotora. Abatarizeye Yesu Kristo bagomba kuzaryozwa ibyo byaha byabo, kimwe n'icyaha cya gakondo n'icy'ikigitsindirano. Ariko abizera twe twarangije kurokoka igihano cy'ibyaha aribyo urupfu rwo mu Mwuka n'umuriro utazima, kandi ubu twahawe imbaraga zo kunangirira icyaha. Ubu dufite gutoranyamo gucumura cyangwa gukiranuka, kuko dufite imbaraga zirwanya icyaha binyuze muri Mwuka Wera uturimo, we uhora atweza kandi akanaducyaha iyo ducumuye (Abaroma 8:9-11). Iyo twaturiye Imana ibyaha byacu kandi tukanabisabira imbabazi, dusubizwa mu busabane n'ubumwe nayo. 'Ariko nitwatura ibyaha byacu, ni yo yo kwizerwa kandi ikiranukira kutubabarira ibyaha byacu no kutwezaho gukiranirwa kose' (1 Yohana 1:9).
Turiho urubanza rw'uburyo butatu: kamere y'icyaha twarazwe, icyaha twatsindiriwe, ndetse n'ibyaha byacu bya gatozi. Kandi igihano gihabwa abanyabyaha ni urupfu (Abaroma 6:23); urupfu rw'iteka ryose (Ibyahishuwe 20:11-15). Ariko ku bw'impuhwe nyinshi, ibyo byaha uko ari 3 byabambwe ku musaraba wa Yesu, none ubu binyuze muri Yesu Kristo dufite 'gucungurwa ku bw'amaraso ye, ari ko kubabarirwa ibicumuro byacu nk'uko ubutunzi bw'ubuntu bwayo buri' (Abefeso 1:7).
English
Icyaha ni iki?